Jezu Adawanza Mikate Ndipo Adacenjezambo Anyakupfunza Wace bza Cakufufumisa | Moyo wa Jezu\nJezu Adawanza Mikate Ndipo Adacenjezambo Anyakupfunza Wace bza Cakufufumisa\nMATEU 15:32–16:12 MARKO 8:1-21\nJEZU ADADYESA AMUNA 4.000\nIYE ADACENJEZA BZA CAKUFUFUMISA CA AFARIZEU\nPomwe Jezu akhali ku dera la Dekapoli, kumabvadzuwa kwa nyanza ya Galileya, wanthu azinji adayenda kukawonana naye, kuti akabve bzomwe iye akhapfunzisa nakuti akapozedwembo. Pakuyenda kumweko iwo adanyamula bzitundu bza cakudya.\nTsono, na kupita kwa nthawe, Jezu adauza anyakupfunza wace kuti: ‘Ndina nsisi na thimu la wanthuli, thangwe iwo acita nsiku zitatu ali pabodzi na inepano, ndipo alibe cakudya. Ndikawauza kuti ayende ku mui na njala, iwo an’komoka mu njiramu, ndipo winango acokera kutali.’ Ndipo anyakupfunza wace adamubvunza kuti: ‘N’kuponi komwe munthu angakagumane cakudya cakukwana wanthu wensenewa kuthengo kuno?’—Marko 8:2-4.\nJezu adawatawira kuti: ‘Kodi muna mikate mingasi?’ Anyakupfunza wace adati: ‘Tinayo minomwe na tunsomba tung’ono-ng’ono.’ (Mateu 15:34) Tenepo, Jezu adauza wanthuwo kuti akhale pansi. Iye adatenga mikateyo na nsombazo, acipemba kwa Mulungu. Pomwe adamala kupembako, adapereka kwa anyakupfunza wace kuti agawanise wanthuwo. Bzakudabwisa mpsakuti wanthu wensenewo adadya, acikhuta. Cakudyaco cidasala ndipo cidakwana bzitundu bzinomwe, napo kuti pakhana amuna 4.000, mwakusaya kulewenga akazi na wana omwe adadyambo.\nPomwe wanthuwo adamala kudya, Jezu adawauza kuti ayende ku mui, ndipo iye na anyakupfunza wace adapakira ngalawa, aciyenda ku mphimpha za ku Magadani, kumadokero kwa nyanza ya Galileya. Kumweko, adagumana Afarizeu omwe akhali pabodzi na wanthu wa m’gulu lakupanduka la Asaduki. Iwo adakumbira Jezu kuti awalatize cizindikiro cakucokera kudzulu, na cakulinga cakufuna kumuyeza.\nPomwe Jezu adazindikira cakulinga cawoco, adawatawira kuti: ‘Kukayamba kudoka, imwe mumbalewa kuti: “Nyengo in’khala yabwino, thangwe kudzulu kudafuira,” ndipo, ku macibese mumbati: “Lero kun’djedjera ndipo kun’gwa nvula, thangwe kudzulu kudafuira, ndipo kuna mdima.” Imwepo mumbadziwa kuthumbudzula mawonekedwe ya kudzulu, koma mumbakwanisa lini kuthumbudzula bzizindikiro bza nthawe.’ (Mateu 16:2, 3) Jezu adauza Afarizeu na Asadukiwo kuti angadapasidwa lini cizindikiro ciri-cense, koma cizindikiro ca Djona basi.\nJezu na anyakupfunza wace adapakira ngalawa aciyenda ku Betsaida, kumabvadzuwa kwa nyanza ya Galileya. Ali mu njira, anyakupfunzawo adazindikira kuti akhalibe kunyamula mikate yakukwanira. Iwo akhana mkate ubodzi wokha. Pakukumbukira maceza yomwe akhadacita na Afarizeu pabodzi na Asaduki, omwe akhali ku mbali ya Herode, Jezu adacenjeza anyakupfunza wace kuti: ‘Pitirizani kukhala wakupenya; samalani na cakufufumisa ca Afarizeu pabodzi na cakufufumisa ca Herode.’ Pomwe anyakupfunzawo adabva Jezu ankulewa bza cakufufumisa, iwo akhakumbuka kuti iye akhalewa bza mikate yomwe iwo akhadayebwa. Pomwe Jezu adazindikira kuti anyakupfunzawo akhalibe kubvesesa bzomwe akhathandauza, adawabvunza kuti: ‘Kodi thangwe ranyi munkunesana pa nkhani yakuti mulibe kunyamula mikate?’—Marko 8:15-17.\nJezu akhadandomala kudyesa wanthu bzulu bzizinji mwakudabwisa. Tenepo, anyakupfunzawo akhafunika kuzindikira kuti iye akhalewa lini bza mikate yacadidi. Ndipopa Jezu adawabvunza kuti: ‘Kodi munkukumbukira kuti ni bzitundu bzingasi bza cakudya cakusala bzomwe mudadzaza, pomwe ndidabedula-bedula mikate mixanu ire kuti amuna 5.000 wale adye?’ Anyakupfunzawo adatawira kuti: ‘Bzitundu 12.’ Jezu adawabvunza pomwe kuti: ‘Ndipo, pomwe ndidabedula-bedula mikate minomwe kuti adye amuna 4.000 wale, mpsitundu bzingasi bzomwe mudadzaza na cakudya cakusala?’ Iwo adati: ‘Bzitundu bzinomwe.’—Marko 8:18-20.\nJezu adawabvunza kuti: ‘Tsono, thangwe ranyi imwepo munkubvesesa lini kuti ndikhalewa lini bza mikate?’ Ndipo adathumizira kuti: ‘Ndikhalewa kuti musamale na cakufufumisa ca Afarizeu na ca Asaduki.’—Mateu 16:11.\nAnyakupfunzawo adadzazindikira bzomwe Jezu akhathandauza. Bzakufufumisa bzimbacitisa kuti mkate ufufume. Tenepo, Jezu adaphatisa basa mwakuyezezera fala lakuti cakufufumisa pakufuna kuthandauza bzinthu bzomwe bzingadzonge makumbukidwe ya munthu. Tenepo Jezu akhacenjeza anyakupfunzawo kuti asamale na ‘bzipfunziso bza Afarizeu na bza Asaduki,’ bzomwe bzingadadzonga makumbukidwe yawo.—Mateu 16:12.\nThangwe ranyi wanthu adayenda kukawonana na Jezu?\nKodi anyakupfunza wa Jezu adakumbuka ciyani pomwe iye adalewa bza cakufufumisa?\nKodi Jezu akhathandauzanyi pomwe adalewa bza ‘cakufufumisa ca Afarizeu na ca Asaduki’?


Mtendere—Mbali ya Cisapo ca Mzimu\nNsanza ya Mulindiri—Yakupfunzira | Junho 2018\nWerengani mu Ciacoli Ciakha Ciaukan Cibaoule Cibataki (ca ku Karo) Cibataki (ca ku Simalungun) Cibataki (ca ku Toba) Cibiak Cibisilama Cidayak Ngaju Cidrehu Cigitonga Cigmong (ca ku White) Cigroelandeji Ciiban Ciibinda Cikambodja Cikaren (Ca ku S'gaw) Cikaxin Cikazakh Cikazakh (ca ku Arábia) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Mauritania Cikriolo ca ku Seychelles Cilaoti Cilomwe Cilukonzo Cimakua Cimaltese Cimapudungun Cimbundu Cimizo Cinavajo Cindau Cingangela Cingirezi Ciniasi Ciniuean Cinyaneka Cinyungwe Cirarotongan Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Cirunyankore Cirutoro Cisangir Cisaramakan Cisena Cisi Cisunda Citahiti Citcangani (ca ku Moçambique) Citcini (ca ku Hakha) Citshwa Ciughur (ca ku Cyrillic) Ciumbundu Ciurdu Ciuruund Ciwallisia Ciwayuunaiki Ciwelsh Cixopi Cixuukezi cijavaneji cixokwe cixuabo\nMtendere—Kodi Tingaugumane Tani?\nTINKUKHALA mu nthawe zakunesa kwene-kwene, tenepo bzingakhale bzakunesa kugumana mtendere. Ndipo napo bzicikhala kuti tinawo kale mtendereyo, tingauluze mwakusaya kunesa. Kodi n’ciyani comwe Bibliya limbalewa, comwe cingatithandize kugumana mtendere caiwo na wamuyaya? Ndipo tingathandize tani winango kuti augumanembo?\nBZOMWE TINGACITE KUTI TIGUMANE MTENDERE\nKuti tigumane mtendere caiwo, ifepano tin’funika kubzibva kukhala wakukhotcerereka. Tin’funikambo kukhala na axamwali wabwino ndipo kuposa bzense tin’funika kukhala wakufendererana na Mulungu. Kodi tingacite tani bzimwebzi?\nMalamulo na mitemo ya Yahova nthawe zense njaphindu kwa ifepano. Ndipo tikambaiteweza, timbalatiza kuti timbakhulupira Yahova nakuti tin’funa kukhala pa uxamwali bwakulimba na iye. (Jeremiya 17:7, 8; Tiyago 2:22, 23) Tikacita bzimwebzi, Yahova an’dzatifenderera, acitipasa mtendere wa mu mtima. Pa Zaiya 32:17 pambati: ‘Cakutewera ca cirungamo caico cin’dzakhala mtendere, ndipo bzicito bza cirungamo caico bzin’dzakhala cisungiko na mtendere kwa muyaya.’ Kulewa cadidi, ifepano tingagumane mtendere caiwo kokha tikambabvera Yahova na mtima wense.—Zaiya 48:18, 19.\nThupo limbacitisa kuti tireke kukhala na mtendere\nYahova adatipasa mphaso inango yakufunika kwene-kwene, yomwe ingatithandize kugumana mtendere kwa muyaya. Mphasoyo ni mzimu wace wakucena.—Mabasa 9:31.\nMZIMU WA MULUNGU UNGATITHANDIZE KUKULISA MTENDERE\nMpostolo Paulo, adalewa kuti mtendere ni mbali ya ‘cisapo ca mzimu.’ (Wagalata 5:22, 23) Tenepo, tikafuna kukhala na mtendere, ifepano tin’funika kumbabvuma kutsogoleredwa na mzimu wakucena kuti utithandize. Kodi tingacite tani bzimwebzi?\nCakuyamba, tin’funika kumbawerenga Bibliya nsiku zense. (Psalymo 1:2, 3) Tikambapambula nthawe yakukumbukira bzomwe tawerengabzo, mzimu wakucena un’dzatithandiza kubvesesa bzomwe Yahova ambafuna pa nkhani zakusiyana-siyana. Mwa ciratizo, ifepano timbapfunzisidwa momwe Yahova ambapitirizira kukhala na mtendere na thangwe lomwe limbacitisa khalidweli kukhala lakufunika kwene-kwene kwa iye. Tenepo, tikambaphatisa basa bzomwe timbapfunza m’Bibliya, tin’dzakhala na mtendere ukulu pa moyo wathu.—Mimwani 3:1, 2.\nCaciwiri, tin’funika kumbakumbira Mulungu mzimu wace wakucena. (Luka 11:13) Yahova ambapicira wale omwe ambam’kumbira thandizo kuti: ‘Mtendere wa Mulungu, omwe umbaposa makumbukidwe yense un’dzasunga mitima yanu pabodzi na luso lanu lakukumbuka mwa Kristu Jezu.’ (Wafiripo 4:6, 7) Tenepo, tikakhala wakufendererana na Yahova ticimbakhulupira mzimu wace, iye an’dzatipasa mtendere wa mu mtima.—Waroma 15:13.\nBibliya lidathandiza wanthu azinji kucinja moyo wawo, ndipo tsapano iwo ali pa mtendere na Yahova pabodzi na anzawo, acikhalambo na mtendere wa mu mtima. Kodi iwo adakwanisa tani kucita bzimwebzi?\nBZOMWE WINANGO ADACITA KUTI AGUMANE MTENDERE\nAbale na mpfumakazi zinango, akhali waukali na waciwembo anati kupfunza cadidi. Tsono pomwe adapfunza cadidi, iwo adacita nyongo yakucinja moyo wawo, ndipo tsapano iwo mbakudeka mtima, wakupirira ndipo ambakhala pa mtendere na anzawo. * (Onani mafala ya m’nyansi.) (Mimwani 29:22) Onani momwe m’bale David na mpfumakazi Rachel adacinjira unthu bwawo.\nTingagumane mtendere mwa kumbaphatisa basa nfundo za m’Bibliya na kumbakumbira mzimu wa Mulungu mu mpembo\nPomwe akhanati kupfunza cadidi, David akhambalewa kuipa anzace ndipo akhambalewalewa mwaukali na wanthu wa m’banja mwace. Koma na kupita kwa nthawe, iye adawona kuti akhafunika kucinja khalidwe lacero. Kodi n’ciyani comwe cidamuthandiza kugumana mtendere? David adati: “Ndidayamba kumbaphatisa basa nfundo za m’Bibliya pa moyo wangu, ndipo bzimwebzi bzidandithandiza kumbalemekeza wanthu wa m’banja mwangu.”\nRachel adakulira m’banja la ukali kwene-kwene, ndipo ndibzo bzomwe iye akhacitambo. Iye adati: “Ndidakulira m’banja la ukali kwene-kwene, ndipo mpaka pano ndikadalimbana na bvuto limweri.” Kodi n’ciyani comwe cidathandiza Rachel kugumana mtendere? Iye adati: “Ndimbakhulupira Yahova ndipo ndimbapemba kwa iye nthawe zense.”\nDavid na Rachel ni kokha bziratizo bza wanthu azinji, omwe tsapano akwanisa kugumana mtendere thangwe ra kuphatisa basa nfundo za m’Bibliya na kukhulupira thandizo la mzimu wakucena. Ndipo napo kuti tinkukhala m’dziko la ukali, ifepano tingakhale na mtendere wa mu mtima. Bzimwebzi bzingacitise kuti tikhale pa mbverano wakulimba na wanthu wa m’banja mwathu pabodzi na abale na mpfumakazi zathu m’gwere. Tsono Yahova ambafuna kuti tikhale ‘mwa mtendere na wanthu wense.’ (Waroma 12:18) Kodi bzimwebzi bzingakwanisike? Ndipo n’thangwe ranyi tin’funika kumbacita nyongo yakukhala mwa mtendere na winango?\nCITANI NYONGO YAKUKHALA MWA MTENDERE NA WINANGO\nMu utumiki bwathu bwakumunda, timbapalizira mafala ya mtendere yakulewa bza Umambo bwa Mulungu. (Zaiya 9:6, 7; Mateu 24:14) Wanthu azinji ambadekedwa na mafalaya ndipo ambabvuma kupfunza Bibliya. Ninga bzakutewera bzace, iwo ambakhala lini pomwe na thupo thangwe ra bzomwe bzinkucitika m’dzikoli, m’mbuto mwace, iwo ambakhala na cidikhiro cabwino pakulewa bza kutsogolo, ndipo bzimwebzi bzimbawacitisa ‘kulinga mtendere.’—Psalymo 34:14.\nNi wanthu lini wense omwe ambabvuma bzomwe timbapalizira, ndipo winango ambadzabvuma na kupita kwa nthawe. (Juwau 3:19) Tsono Mulungu ambatipasa mzimu wace, bziribe basa momwe wanthuwo ambatitambirira. Mzimuyo umbatithandiza kupitiriza kukhala mwa mtendere na kumbalewalewa nawo mwa ulemu pomwe tinkuwapalizira. Mwa njira imweyi, timbateweza malango ya Jezu yakuti: ‘Mukafika pa mui, musanani na wanthu wa pa muipo, ndipo nyumbayo ikakhala yakuthemera, mtendere omwe munkuifunira ukhale pa nyumbayo; penu inkuthemera lini, mtendere wanu ubwerere kwa imwepo.’ (Mateu 10:11-13) Tikambacita bzimwebzi, tin’dzakhala mwa mtendere na wanthu, bziribe basa bzomwe winango angalewe ayai angacite, ticimbadziwa kuti na kupita kwa nthawe, ifepano tingadzathandize wanthu amwewa.\nTimbakhalambo mwa mtendere na wanthu tikambalewalewa mwa ulemu na akulu-akulu wa boma, napo wale omwe ambatsutsa basa lathu lakupalizira. Mwa ciratizo, m’dziko linango la ku África, boma likhaletsa Mboni za Yahova kumanga Nyumba za Umambo. Abale wathu adawona kuti akhafunika kucita bzinthu mwa mtendere kuti akwanise kumalisa bvutoli. Tenepo, iwo adatumiza m’bale munango omwe akhadatumikira ninga misiyonario m’dziko limwero, kuti akalewelewe na nyakuimikira dzikolo (embaixador), omwe akhakhala ku Inglaterra. M’baleyo adayenda ndipo adakafotokozera nyakuimikirayo bza basa lomwe Mboni za Yahova zimbacita.\nM’baleyo adati: “Nditafika pakutambirira alendo, ndidazindikira kuti mkazi omwe akhatambira alendoyo akhalewalewa cirewedwe comwe inepano ndidapfunza. Tenepo, ndidam’musa m’cirewedwe caceco. Mkaziyo adadabwa kwene-kwene pomwe adawona kuti ndimbadziwa cirewedwe cace ndipo adandibvunza kuti: ‘Ndingakuthandizeni tani?’ Mwa ulemu ndidamuuza kuti ndikhafuna kulewalewa na nyakuimikira dziko limwelire. Tenepo, iye adamupfuwira mtedwe, ndipo nyakuimikirayo adabwera, acindimusa m’cirewedwe ca kumweko. Iye adanditetekera pomwe ndikhamufotokozera bza basa lomwe Mboni za Yahova zimbacita.”\nPomwe m’baleyo adafotokozera nyakuimikirayo bza basa lathu, iye adabvesesa ndipo adasiya kumbatsutsa Mboni za Yahova. Abale adakomedwa kwene-kwene, pomwe boma la dziko lire lidadzacinja makumbukidwe, licibvumiza Mboni za Yahova kumanga Nyumba za Umambo. Kulewa cadidi, tikambalemekeza winango, ifepano timbakhala mwa mtendere na anzathu.\nKHALANI NA MTENDERE KWA MUYAYA\nNsiku zino, atumiki wa Yahova ambakondwa kwene-kwene kukhala m’paraizo wauzimu, acimbamutumikira mwa mtendere. Ndipo tensenefe tingathandizire kukulisa khalidweli mwa kumbacita nyongo yakukhala na mtendere pa moyo wathu. Tikacita bzimwebzi, Yahova an’dzakomedwa nafe kwene-kwene, ndipo mu dziko lipsa iye an’dzatipasa mtendere omwe un’dzakhala kwa muyaya.—2 Pedru 3:13, 14.\n^ ndi. 13 Kutsogoloku tin’dzacezerana bza kudeka mtima, lomwe ni khalidwe lacixanu pa makhalidwe yomwe yambacita mbali ya cisapo ca mzimu.\n‘Umambo Bwangu Bumbacita Lini Mbali ya Dzikoli’\nTikhale Wakuphatana Ninga Momwe Yahova na Jezu Aliri\nKodi Cikumbu-mtima Canu Cimbatsogoleredwa na Mitemo ya Mulungu?\n‘Onesani Ceza Canu kwa Wanthu’ Kuti Mupase Mbiri Yahova\nIye Alibe Kukhala Pauxamwali Bwakulimba na Mulungu\nText Mtundu wa mabukhu ya pa internet kuti mucose NSANZA YA MULINDIRI—YAKUPFUNZIRA Junho 2018\nAudio Sankhulani download ya gravação ya audio NSANZA YA MULINDIRI—YAKUPFUNZIRA Junho 2018\nNSANZA YA MULINDIRI—YAKUPFUNZIRA Junho 2018\nLufoyi—Khalidwe Lakufunika Kwene-kwene\nCikondweso—Khalidwe Lakucokera kwa Mulungu\nKupirira—Ni Kudikhira Kuti Bzinthu Bzin’khala Bwino\nKudeka mtima—Mkhalidwe Omwe Un’funika Kumbalatizidwa na Mafala na Bzicito


Anyakupfunza Bibliya—Adalekana na Cipembedzo Cakunama | Yakupfunza\n“Pitirizani Kulimbisa Winango Nsiku Zense”\nGulu Lakulinganizidwa Mwakubverana na Bukhu la Mulungu\nKodi Mumbalemekeza Bukhu la Mulungu?\nKucemeredwa Kucokera mu Mdima\nIwo Adalekana na Cipembedzo Cakunama\nWerengani mu Cakchiquel (Central) Ciaukan Cibaoule Cibataki (ca ku Karo) Cibataki (ca ku Toba) Cibiak Cibisilama Cidrehu Cifaransa Cigarifuna Cigmong (ca ku White) Cigroelandeji Ciiban Cikambodja Cikaren (Ca ku S'gaw) Cikazakh Cikexuwa (ca ku Ancash) Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Haiti Cikriolo ca ku Mauritania Cikriolo ca ku Seychelles Cilaoti Ciluba Cimakua Cimaltese Cimam Cimazatek (ca ku Huautla) Cimbundu Cimixe Cimizo Cinahuatl (ca Kumpoto kwa Puebla) Cinahuatl (ca ku Central) Cinahuatl (ca ku Guerrero) Cinahuatl (ca ku Huasteca) Cindau Cingabere Cingangela Cingirezi Ciniasi Cinyaneka Cinyungwe Cipidgin (ca ku Camarões) Cipwitikizi Ciromany (ca Kummwera kwa Grécia) Cisaramakan Cisena Cisi Cisonge Citahiti Citaliyana Citlapanek Citojolabal Citotonak Citshiluba Citshwa Citzeltal Ciumbundu Ciuruund Ciwallisia Ciwayuunaiki Cixipanyol Cixoli Cixopi cijavaneji cixokwe\nNsanza ya Mulindiri—Yakupfunzira | Novembro 2016\n‘Cokani m’mwemo wanthu wangu.’—CIBVUMBULUTSO 18:4.\nKodi anyakupfunza Bibliya wakuyambirira adatsimikiza kucita ciyani pakulewa bza Babulo Mkulu?\nN’thangwe ranyi atumiki wa Mulungu akhafunika kucinja bzinthu bzinango mkati mwa Nkhondo Yakuyamba ya pa Dziko Lense? Ndipo n’thangwe ranyi tingalewe lini kuti bzimwebzi ndibzo bzomwe bzidacitisa kuti iwo akhale pa ukapolo bwa Babulo Mkulu?\nKodi ni lini pomwe akristau wakudzozedwa adatsudzulidwa pa ukapolo bwa Babulo?\n1. Kodi timbadziwa tani kuti atumiki wa Mulungu angadadzatsudzulidwa ku Babulo Mkulu, ndipo tin’tawira mibvunzo iponi?\nMU MSOLO wapitayu, tidapfunza kuti akristau wakukhulupirika adakhala pa ukapolo bwa Babulo Mkulu. Koma bzakukondwesa n’bzakuti iwo alibe kupitiriza kukhala akapolo. Timbadziwa bzimwebzi thangwe Bibliya limbalewa kuti Mulungu ambauza wanthu wace kuti ‘acoke’ m’gulu la pa dziko lense la pansi la bzipembedzo bzakunama. (Werengani Cibvumbulutso 18:4.) Bzimwebzi bzinkulatiza kuti akristau angadatsudzulidwadi ku Babulo Mkulu. Tinkufunisisa kudziwa kuti ni lini pomwe iwo angadadzatsudzulidwa! Koma cakuyamba, tin’funika kutawira mibvunzo yakutewerayi: Kodi n’ciyani comwe anyakupfunza Bibliya adatsimikiza kucita pakulewa bza Babulo Mkulu likanati kufika gole la 1914? Kodi abale wathu adalatiza tani nyongo pa basa lakupalizira pa nthawe ya Nkhondo Yakuyamba ya pa Dziko lense? Kodi atumiki wa Mulungu adakhala pa ukapolo bwa Babulo pa nthawe imweyi thangwe akhafunika kulangidwa?\n‘KUGWA KWA BABULO’\n2. Kodi n’ciyani comwe anyakupfunza Bibliya wakuyambirira adatsimikiza kucita, pomwe Nkhondo Yakuyamba ya pa Dziko Lense ikhanati kuyamba?\n2 Magole mazinji Nkhondo Yakuyamba ya pa Dziko Lense ikanati kuyamba (1914-1918), Charles Taze Russell pabodzi na anyakupfunza Bibliya winango adazindikira kuti bzipembedzo bzikhapfunzisa lini cadidi ca m’Bibliya. Tenepo, iwo akhafuna lini kucita mbverano na cipembedzo cakunama. Mu gole la 1879, Nsanza ya Mulindiri ya pa nthaweyo (yomwe ikhacemeredwa kuti Zion’s Watch Tower) idalewa kuti cipembedzo ciri-cense comwe cikhabziti n’cacikristau cicimbathandizira maboma ya wanthu, cikhali cakunama. Bzipembedzo bzimwebzi ni mbali ya Babulo Mkulu, omwe Bibliya limbamucemera kuti hule.—Werengani Cibvumbulutso 17:1, 2.\n3. Kodi n’ciyani comwe anyakupfunza Bibliya adacita kuti alatize kuti akhafuna lini pomwe kucita mbali ya cipembedzo cakunama? (Onani cithunzi-thunzi pa tsamba 27.)\n3 Amuna na akazi wakukhulupirika akhadziwa kuti penu iwo angadapitiriza kuthandizira cipembedzo cakunama, Mulungu angadawasimba lini. Tenepo, azinji wa iwo adatumiza matsamba kuna bzipembedzo bzawo yomwe yakhalewa kuti akhafuna lini pomwe kukhala m’bodzi wa bzipembedzobzo. Mpaka winango adakawerenga matsambayo mwakukuwa patsogolo pa wense m’magerejamo. Omwe alibe kubvumizidwa kucita bzimwebzi, adacita kutumiza matsambayo kwa munthu ali-wense wa cipembedzoco. Anyakupfunza Bibliya adalatiziratu padeca kuti akhafuna lini kucita cinthu ciri-cense cakubverana na cipembedzo cakunama! Pa nthaweyo, iwo angadaphedwa thangwe ra kucita bzimwebzo. Koma m’magole ya 1870, maboma ya m’madziko mazinji yakhathandizira lini bzipembedzo ninga momwe yakhacitira pakuyamba. Tsapano wanthu angadalewalewa bza Bibliya mwakutsudzuka napo kuyatsutsa.\n4. Pa nthawe ya Nkhondo Yakuyamba ya pa Dziko Lense, kodi anyakupfunza Bibliya akhawona tani Babulo Mkulu? Fotokozani.\n4 Anyakupfunza Bibliya adabvesesa kuti bzikhali lini bzakukwanira kwa iwo kundowuza wanthu wa m’banja mwawo, axamwali wa pa mtima na anzawo wa cipembedzo kuti an’thandizira lini pomwe cipembedzo cakunama. Iwo akhafuna kuti dziko lense lidziwe kuti Babulo Mkulu ni hule wa cipembedzo! Tenepo, kuyambira mu Dezembro, 1917 mpaka kumayambiriro kwa 1918, anyakupfunzawo adacita nyongo ya kugawira tumatsamba twakukwana 10.000.000 tomwe tukhana nkhani yakuti ‘Kugwa kwa Babulo.’ Katsambako kadazimbula kuti bzipembedzobzo bzikhali bzakunama. Bzimwebzi bzidakalipisa atsogoleri wa bzipembedzo! Koma anyakupfunza Bibliyawo alibe kuleka. Iwo akhadatsimikiza kupitiriza kupalizira na kubvera ‘Mulungu ninga mtongi, kuposa wanthu.’ (Mabasa 5:29) Kodi bzimwebzi bzinkutiuzanyi? Bzimwebzi bzinkulatiza kuti pa nthawe ya Nkhondo Yakuyamba ya pa Dziko Lense, anyakupfunzawo akhali lini mu ukapolo; koma akhacita nyongo kuti asiyane na cipembedzo cakunama ndipo akhathandiza winango kuti acitembo bzibodzi-bodzi.\nIWO ADACITA NYONGO PA NTHAWE YA NKHONDO YAKUYAMBA YA PA DZIKO LENSE\n5. N’thangwe ranyi tingalewe kuti abale akhacita nyongo ikulu pa nthawe ya Nkhondo Yakuyamba ya pa Dziko Lense?\n5 M’buyomu, tikhalewa kuti Mulungu alibe kukomedwa na wanthu pa nthawe ya Nkhondo Yakuyamba ya pa Dziko Lense thangwe akhapalizira lini na nyongo. Na thangwe limweri, tikhakhulupira kuti Yahova adawalekerera kuti atengedwe na Babulo Mkulu kuti akhale akapolo kwa nthawe yakucepa. Na tenepo, abale na mpfumakazi wakukhulupirika omwe adatumikira Mulungu pakati pa 1914 na 1918, patsogolo pace, adadzalewa kuti iwo ninga gulu adacita bzense bzomwe angadakwanisa kuti apitirize kupalizira. Kubvesesa bwino bzomwe bzidacitikira anyakupfunza Bibliya pa nthawe imweyi, bzimbatithandiza kubvesesa nkhani zinango zomwe ziri m’Bibliya.\nAbale na mpfumakazi wakukhulupirika omwe adatumikira Mulungu pakati pa 1914 na 1918, adacita bzense bzomwe angadakwanisa kuti apitirize kupalizira\n6, 7. (a) Kodi ni mabvuto yaponi yomwe anyakupfunza Bibliya adagumana nayo pa nthawe ya Nkhondo Yakuyamba ya pa Dziko Lense? (b) N’ciyani cinkulatiza kuti anyakupfunza Bibliya akhana nyongo?\n6 Kulewa cadidi, pa nthawe ya Nkhondo Yakuyamba ya pa Dziko Lense, anyakupfunza Bibliya akhadatanganidwa kwene-kwene na basa lakupalizira. Koma iwo akhagumanambo na mabvuto mazinjisa. Bwerani tiwone mabvuto mawiri. Bvuto lakuyamba, iwo akhalibe kupfunza kupalizira mwa kuphatisa basa kokha Bibliya. Iwo akhagawira mabukhu acilekerera kuti mabukhuyo yafotokoze cadidi. Tenepo, pomwe bukhu lakuti The Finished Mystery (O Mistério Consumado) lidaletsedwa na boma kumayambiriro kwa gole la 1918, basa lakupalizira lidakhala lakunesa kwa abale azinji. Bvuto laciwiri, ndakuti m’gole libodzi-bodziri kudayambika matenda ya cimpswine yakucemeredwa kuti gripe Espanhola. Matenda yakuipaya yakhali yakupasirana ndipo yakhatazisa abale kupalizira. Napo kuti adagumana na mabvuto yamweya, anyakupfunza Bibliya adacita bzense bzomwe adakwanisa kuti apitirize kucita basa lakupalizira.\nAnyakupfunza Bibliyawo akhana nyongo! (Onani ndime 6, 7)\n7 Mu gole la 1914, anyakupfunza Bibliya akhawonesa vidiyo yakucemeredwa “Fotodrama da Criação.” Vidiyoyo, ikhawonesa bzithunzi-thunzi bzakufamba-famba na bzakusaya kufamba-famba icimbabvekera nyimbo na mafala, bzimwebzi bzikhali bzipsa pa nthaweyo. Fotodramayo, ikhalatiza bzakucitika pa mbiri ya wanthu kuyambira pomwe Adamu adalengedwa mpaka kuphampha kwa Utongi bwa Kristu bwa magole 1.000. Pomwe idayamba kuwonesedwa mu 1914, fotodramayo idawonedwa na wanthu wakuposa 9.000.000. Ndokumbukirani bzimwebzi. Mulewengoyu unkuposa wa Mboni zense za Yahova zomwe ziripo nsiku zino! Relatoriyo inango imbalatiza kuti mu 1916, wanthu wakupitirira 809.000 adagumanika pa mitsonkhano ku Estados Unidos ndipo mu gole la 1918 mulewengoyu udathumizirika mpaka kufika 950.000. Anyakupfunza Bibliyawo akhana nyongo!\nAbale omwe akhatsogolera adacita nyongo kuti anyakupfunza Bibliya wensene atambire mabukhu pabodzi na cilimbiso\n8. Kodi abale adacita ciyani kuti alimbise anyakupfunza Bibliya pa nthawe ya Nkhondo Yakuyamba ya pa Dziko Lense?\n8 Pa nthawe ya Nkhondo Yakuyamba ya pa Dziko Lense, abale omwe akhatsogolera adacita nyongo kuti anyakupfunza Bibliya wensene atambire mabukhu na cilimbiso. Thandizo la lufoyiri lidawapasa mphanvu kuti apitirize kupalizira. Richard H. Barber, omwe akhali mpalizi wa nyongo pa nthawe imweyi, adati: “Tidapitiriza kukhala na anyakuyang’anira dera ndipo akhambayenda kukapereka Nsanza za Mulindiri ndipo tikhatumizambo ku Canadá napo kuti zikhaletsedwa.” Iye adapitiriza kuti: “Ndidakhala na mwayi wa kutumiza matsamba yakudinda ya kabukhu kakuti O Mistério Consumado kwa abale winango omwe akhadatengeredwa mabukhu yawo. M’bale Rutherford adatiuza kuti tilinganize mitsonkhano m’mizinda yakusiyana-siyana kumadokero kwa dziko la Estados Unidos na kutumiza afotokozi wa nkhani kuti akalimbise abale.”\nIWO AKHAFUNIKA KUCINJA BZINTHU BZINANGO\n9. (a) N’thangwe ranyi atumiki wa Mulungu akhafunika kucinja bzinthu bzinango pakati pa 1914 na 1919? (b) Napo kuti iwo akhafunika kucinja bzinthu bzinango, tsono n’thangwe ranyi tingalewe lini kuti bzimwebzi ndibzo bzomwe bzidacitisa kuti iwo akhale pa ukapolo bwa Babulo Mkulu?\n9 Pakhana cinthu cinango comwe anyakupfunza Bibliya akhafunika kucinja. Iwo akhabvesesa lini thandauzo la bzomwe Yahova adalewa bzakuti timbabvere maboma. (Waroma 13:1) Ndipopa ninga gulu, si nthawe zense pomwe iwo akhapitira lini bza ndale pa nthawe ya nkhondoyo. Mwa ciratizo, pomwe prezidenti wa dziko la Estados Unidos adakumbira wanthu kuti apembere mtendere pa 30 Maio, 1918, Nsanza ya Mulindiri idalimbisa anyakupfunza Bibliya kuti apembembo. Abale winango adacita bzakupereka bzawo pakuthandizira nkhondo, winango adakhala acikunda ndipo adayendambo ku nkhondo. Koma napo kuti iwo akhafunika kucinja bzinthu bzinango, tsono bzimwebzi ndibzo lini bzomwe bzidacitisa kuti iwo akhale pa ukapolo bwa Babulo Mkulu. Cadidi n’cakuti, pa nthawe ya Nkhondo Yakuyamba ya pa Dziko Lense, abalewo akhadalekaniratu na bzipembedzo bzakunama.—Werengani Luka 12:47, 48.\nAnyakupfunza Bibliya akhabvesesa lini thandauzo la kusaya kupitira bza ndale. Koma iwo akhadziwa kuti kupha munthu n’kwakuphonyeka\n10. Kodi anyakupfunza Bibliya adalatiza tani kuti akhalemekeza moyo?\n10 N’cadidi kuti anyakupfunza Bibliya akhabvesesa lini thandauzo la kusaya kupitira bza ndale. Koma iwo akhadziwa kuti kupha munthu n’kwakuphonyeka. Tenepo, napo kuti abale winango adayenda ku nkhondo ndipo adaphata nfuti pa nthawe ya Nkhondo Yakuyamba ya pa Dziko Lense iwo alibe kuziphatisa basa kuti aphere munthu. Abale omwe adalamba kupha wanthu, adaikhidwa kutsogolo ndipo adafulumiza kuphedwa ku nkhondoko.\n11. Kodi Dyabu adaphatisa tani basa maboma ya wanthu kuti yalimbane na anyakupfunza Bibliya?\n11 Dyabu adakalipa thangwe ra kukhulupirika kwa abalewo. Na thangwe limweri iye adaphatisa basa maboma ya wanthu kuti yapereke malamulo yakuyambisa mabvuto kwa abale. (Psalymo 94:20) Mkulu wa acikunda wa ku Estados Unidos, James Franklin Bell, adauza m’bale Rutherford na Van Amburgh kuti boma lin’funa kukhazikisa lamulo lipsa lakuti munthu ali-wense omwe angadalamba kumenya nkhondo angadaphedwa. Iye cakulinga cace cikhali pa anyakupfunza Bibliya okha basi. Koma prezidenti wa ku Estados Unidos adalamba lamulolo. Tenepo, mkulu wa acikundayo mwakukalipa, adauza m’bale Rutherford kuti: “Koma tin’dziwa momwe tingakuphatireni ndipo tin’citadi bzimwebzo!”\n12, 13. (a) N’thangwe ranyi abale anomwe adapasidwa mulandu ukulu wakukhala m’kawoko kwa nthawe itali? (b) Kodi bzimwebzi bzidatazisa abalewo kubvera Yahova? Fotokozani.\n12 Pakumalizira boma lidagumana njira yakuboneresera anyakupfunza Bibliya. M’bale Rutherford na Van Amburgh pabodzi na abale winango atanthatu omwe akhaimira Watch Tower Society, adamangidwa. Muyeruzi wa mulanduyo adalewa kuti abalewo akhali wakuipa kwene-kwene kuposa acikunda wa ku Alemanha. Iye adalewa kuti abalewo adaphonyera boma, acikunda pabodzi na bzipembedzo bzense ndipo akhafunika kupasidwa mulandu ukulu.  (Onani mafala yakuthumizira.) Tenepo, abalewo adapasidwa mulandu wakuti akakhale m’kawoko ya ku Atlanta, ku Geórgia. Pomwe nkhondoyo idamala, iwo adacosedwa m’kawokomo ndipo mulandu wawo udamala.\n13 Napo kuti akhali m’kawoko, abale anomwe wale adatsimikiza kupitiriza kubvera malamulo ya Mulungu. Kodi timbadziwa tani bzimwebzi? Iwo adanembera tsamba prezidenti wa ku Estados Unidos la kukumbira kuti acosedwe m’kawokomo. Mu tsambali, iwo adalewa kuti Bibliya limbatiuza kuti tin’funika lini kupha, tenepo munthu ali-wense omwe adabzipereka kwa Mulungu akaleka kumubvera an’dzaphedwa. Iwo adafotokoza kuti ndiro thangwe race iwo adalamba kuyenda ku nkhondo kuti akaphe munthu. Pakhafunika kukhwimika kuti anembere bzimwebzi prezidenti! Bzikhawonekeratu kuti abalewo angadaleka lini kubvera Yahova.\nATUMIKI WA MULUNGU ADATSUDZULIDWA!\n14. Fotokozani mwakuphatisa basa Bibliya bzomwe bzidacitika m’magole ya 1914 mpaka 1919.\n14 Bukhu la Malakiya 3:1-3 limbafotokoza bzomwe bzidacitikira anyakupfunza Bibliya pakati pa 1914 mpaka kumayambiriro kwa 1919. (Werengani.) Yahova Mulungu omwe ni ‘Mbuya wacadidi’ na Jezu Kristu ninga ‘mtumiki wa mpangano,’ adabwera kudzazondera ‘wana wa Levi,’ omwe akhaimira akristau wakudzozedwa. Pomwe Yahova adawathandiza kubvesesa na kuwacenesa, iwo adakhala wakukonzeka kutambira basa latsapano. Mu 1919, Jezu adaikha ‘kapolo wakukhulupirika na wanzeru,’ kuti atsogolere na kupfunzisa atumiki wense wa Mulungu. (Mateu 24:45) Pakumalizira pace atumiki wa Mulungu adatsudzulidwa pa ukapolo bwa Babulo Mkulu. Kuyambira pamwepo mpaka pano, iwo ankupfunza bzizinji bza cakulinga ca Mulungu ndipo lufoyi lawo kwa iye linkuthumizirika. Iwo ankudekedwa kwene-kwene na bzisimbo bza Yahova! —Onani mafala yakuthumizira.\n15. Kodi tingalatize tani kuti tinkutenda thangwe rakuti tidatsudzulidwa ku Babulo Mkulu?\n15 Tinkutenda kwene-kwene thangwe tidatsudzulidwa ku Babulo Mkulu. Sathani alibe kukwanisa kumalisa kunamata kwacadidi. Iye adatazira! Tenepo, tin’funika lini kuyebwa thangwe lomwe Yahova adatitsudzulira. Cakulinga cace n’cakuti wanthu wense apulumusidwe. (2 Wakolinto 6:1) Koma cipembedzo cakunama cinkupitiriza kutsogolera wanthu azinjisa omwe ana mitima yabwino, tenepo iwo an’funika thandizo lathu! Bwerani ticite ciri-cense comwe tingakwanise kuti titewezere abale wathu wakukhulupirikawa, mwa kuthandiza wanthu kuti acoke ku Babulo Mkulu.\n^  (ndime 12) Onani bukhu lakuti A Fé em Marcha la Cingerezi, lakunembedwa na A. H. Macmillan, pa tsamba 99.\n^  (ndime 14) Pana kundendemerana kukulu pakati pa Ajuda omwe akhali ku ukapolo wa ku Babulo na bzomwe bzidacitikira akristau pomwe padayambika upanduki pambuyo pa kufa kwa apostolo. Koma tingalewe lini kuti ukapolo bwa Ajuda bukhaimira bzomwe bzidadzacitikira akristau wakudzozedwa. Na tenepo tin’funika lini kuyeza kugumana thandauzo la polofesiya pa nfundo ibodzi na ibodzi pa nkhani imweyi. Pana bzinthu bzinango bzakusiyana. Ciratizo cibodzi n’cakuti Ajuda adakhala mu ukapolo kwa magole 70 yokha, koma akristau adakhala pa ukapolo bwa Babulo Mkulu kwa magole mazinji.\nBzipembedzo bzakunama: Ni bzipembedzo bzomwe bzimbalewa kuti n’bzacikristau koma bzimbateweza lini cadidi ca m’Bibliya\nNSANZA YA MULINDIRI—YAKUPFUNZIRA Novembro 2016


Kodi Kukhala Munthu Wauzimu Kumbathandauza Ciyani? | Nsanza ya Mulindiri\nWerengani mu Ciacoli Cibataki (ca ku Karo) Cibataki (ca ku Simalungun) Cibataki (ca ku Toba) Cibiak Cibisilama Cidayak Ngaju Cidrehu Cigmong (ca ku White) Cigroelandeji Cikazakh Cikexuwa (ca ku Ayacucho) Cikexuwa (ca ku Cuzco) Cikixuwa (ca ku Chimborazo) Cikixuwa (ca ku Imbabura) Cikongo Cikrio Cikriolo ca ku Mauritania Cikriolo ca ku Seychelles Cilaoti Cilomwe Cilukonzo Cimakua Cimaltese Cimapudungun Cimbundu Cimizo Cindau Cingangela Cingirezi Ciniasi Ciniuean Cinyungwe Cirarotongan Ciromany (ca Kummwera kwa Grécia) Ciromany (ca ku Macedonia) Ciromany (ca ku Macedonia) Cyrillic Cirunyankore Cirutoro Cisaramakan Cisena Cisi Cisunda Citahiti Citshwa Ciurdu Ciuruund Ciwallisia Ciwayuunaiki Ciwelsh Cixopi Cixuukezi cijavaneji cixokwe cixuabo\n‘Mulungu omwe ambapereka mphanvu ya kupirira na mtsangalazo, akupasenimbo makumbukidwe mabodzi-bodzi na yomwe Jezu akhanayo.’—WAROMA 15:5.\nKodi tingamuzindikire tani munthu wauzimu ayai omwe ana makumbukidwe yauzimu?\nKodi tingapfunze ciyani na bziratizo bza wanthu wauzimu wakale?\nN’thangwe ranyi tensenefe tin’funika kucita nyongo kuti tikhale na ‘makumbukidwe ya Kristu?’\n1, 2. (a) Kodi kukhala wanthu wauzimu kudathandiza tani abale na mpfumakazi zinango? (b) Kodi ni mibvunzo iponi yomwe tin’cezerana mu nkhani ino?\nMPFUMAKAZI inango ya ku Canadá idalewa kuti kukhala wauzimu ayai wa makumbukidwe yauzimu, kudathandiza mpfumakaziyo kupirira mabvuto yomwe ikhagumana nayo pa moyo wace na kukhala wakukondwa. M’bale munango ku Brasil omwe ali m’banja kwa magole 23, adalewa kuti kukhala na makumbukidwe yauzimu kudathandiza iye pabodzi na mkazi wace kukhala na malowozi yakukondwa. Ndipo m’bale munango wa ku Filipinas adalewa kuti kukhala na makumbukidwe yauzimu kumbamucitisa kukhala na mtendere wa mu mtima na kubverana na abale na mpfumakazi zakusiyana-siyana.\n2 Bzinkuwonekeratu kuti tingagumane phindu likulu tikakhala na makumbukidwe yauzimu. Kodi n’ciyani comwe tingacite kuti tikhale na makumbukidwe yauzimu, ticikondwa na phindu lace? Cakuyamba, tin’funika kubvesesa bzomwe Bibliya limbalewa pakulewa bza wanthu wauzimu. Iro limbalewa kuti wanthu wauzimu ni wale omwe ambatsogoleredwa na mzimu wakucena wa Mulungu ndipo ambakumbuka ninga momwe Yahova ambakumbukira. Mu nkhani ino, tin’cezerana mitawiro ya mibvunzo mitatu iyi: (1) Kodi kukhala munthu wauzimu na wa makumbukidwe yauzimu kumbathandauza ciyani? (2) Kodi ni bziratizo bziponi bzomwe bzingatithandize kukulisa uzimu bwathu? (3) Kodi nyongo yomwe tingacite kuti tikhale na ‘makumbukidwe ya Kristu’ ingatithandize tani kukhala munthu wauzimu?\nKODI TINGAMUZINDIKIRE TANI MUNTHU WAUZIMU?\n3. Kodi Bibliya limbasiyanisa tani munthu wakuthupi na wauzimu?\n3 Mpostolo Paulo ambatithandiza kubvesesa kusiyana komwe kulipo pakati pa ‘munthu wauzimu’ na ‘munthu wakuthupi.’ (Werengani 1 Wakolinto 2:14-16.) * Iye adalewa kuti munthu wakuthupi ‘ambabvuma lini bzinthu bza mzimu wa Mulungu, pakuti iye ambabziwona ninga upsiru; ndipo iye angakwanise lini kubzidziwa.’ Koma munthu wauzimu ‘ambafufudza bzinthu bzense’ ndipo ana ‘makumbukidwe ya Kristu,’ bzomwe bzinkuthandauza kuti iye ambacita nyongo yakukumbuka ninga Kristu. Na mafalaya Paulo ankutilimbisa kukhala wanthu wauzimu. Kodi ni kusiyana kunango kuponi komwe kulipo pakati pa munthu wakuthupi na wauzimu?\n4, 5. Kodi tingamuzindikire tani munthu wakuthupi?\n4 Kodi munthu wakuthupi ambakumbuka ciyani? Munthu wakuthupi ambafunisisa kuteweza khalidwe la dziko, ndipo iye ambaikha bzikhumbo bzace pa mbuto yakuyamba. Paulo adafotokoza kuti khalidweri liri ninga ‘mphuwe yomwe tsapano inkuphata basa kwa wana wakusaya kubvera.’ (Wayefezo 2:2) Khalidwe limweri limbacitisa wanthu azinji kutewezera wanthu wa ku dzikoku. Iwo ambandocita bzinthu bzomwe bzimbawadekera, ndipo ambakhala alibe basa na mitemo ya Mulungu. Munthu wakuthupi ayai wa makumbukidwe yakuthupi, ambandokumbukira bzinthu bzakuthupi ndipo kawiri-kawiri ambawona udindo bwace, kobiri, ayai bzakufuna bzace kukhala bzakufunika kwene-kwene kuposa cinthu ciri-cense.\n5 Munthu wakuthupi, kawiri-kawiri ambacita bzinthu bzomwe Bibliya limbalewa kuti ni ‘mabasa ya thupi.’ (Wagalata 5:19-21) Mu tsamba lakuyamba lomwe Paulo adanembera Akristau wa ku Kolinto, iye adafotokoza bzinthu bzinango bzomwe munthu wakuthupi ambacita. Iye adalewa kuti munthu wakuthupi ambayambisa migawano, ambacitisa wanthu kusaya kubverana, ambalimbisa winango kupanduka, ambayendesa anzace ku nyumba ya mphala, ambalemekeza lini omwe ankutsogolera ndipo ambawona kudya na kumwa kukhala bzinthu bzakufunika kwene-kwene pa moyo wace. Munthu wakuthupi ambaneseka kupirira akayezedwa kucita bzinthu bzakuipa. (Mimwani 7:21, 22) Ndipo Juda adalewa kuti munthu wakuthupi angafike pakuluza mzimu wa Yahova.—Juda 18, 19.\n6. Kodi tingamuzindikire tani munthu wauzimu?\n6 Mwakusiyana na munthu wakuthupi, munthu wauzimu ambawona uxamwali bwace na Mulungu kukhala bwakufunika kwene-kwene. Iye ambabvuma kutsogoleredwa na mzimu wakucena wa Mulungu ndipo ambacita nyongo ya kutewezera Yahova. (Wayefezo 5:1) Iye ambacita nyongo yakupfunza makumbukidwe ya Yahova na kuwona bzinthu ninga momwe Yahovayo ambabziwonera. Ndipo ambawona Mulungu kukhala mwanzace caiye. Mwakusiyana na munthu wakuthupi, munthu wauzimu ambalemekeza mitemo ya Yahova pa mbali zense za moyo wace. (Psalymo 119:33; 143:10) Iye ambacita lini ‘mabasa ya thupi’ koma ambakulisa ‘cisapo ca mzimu.’ (Wagalata 5:22, 23) Kuti tibvesese thandauzo la kukhala munthu wa makumbukidwe yauzimu, mbatikumbukireni nfundo iyi: Munthu omwe wazolowera kucita malonda, kawiri-kawiri timbalewa kuti malondayo yam’pita m’thupi, ndipo munthu omwe ambafuna kwene-kwene bza kunamata Mulungu timbalewa kuti ngwauzimu.\n7. Kodi n’ciyani comwe Bibliya limbalewa pa nkhani ya kukhala na makumbukidwe yauzimu?\n7 Jezu adalewa kuti munthu omwe ana makumbukidwe yauzimu mgwakukondwa. Pa Mateu 5:3 pambati: ‘An’kondwa ni wale omwe ambazindikira bzakusaya bzawo bzauzimu, thangwe Umambo bwa kudzulu ni bwawo.’ Ndipo pa Waroma 8:6 pambafotokoza kuti moyo wanthu umbathemba ifepano kukumbuka ninga momwe Yahova ambakumbukira. Vesiri limbati: ‘Kuikha makumbukidwe pa bzinthu bzakuthupi kumbathandauza infa, koma kuikha makumbukidwe pa bzinthu bzauzimu kumbathandauza moyo na mtendere.’ Tenepo, tikakhala na makumbukidwe yauzimu, tin’dzakhala pa mtendere na Mulungu, ndipo tin’dzakhalambo na mtendere wa mu mtima pabodzi na cidikhiro ca moyo wakusaya kumala.\n8. N’thangwe ranyi kukhala munthu wauzimu kungakhale kwakunesa?\n8 Tinkukhala m’dziko lakuipa ndipo wanthu wa m’dzikoli alibe makumbukidwe ya Mulungu, ndipopa tin’funika kucita nyongo kuti tikhotcerere makumbukidwe yathu. Tikasaya kudzaza makumbukidwe yathu na makumbukidwe ya Yahova, dzikoli lin’dzadzaza makumbukidwe yathuyo na makhalidwe yakuthupi pabodzi na makumbukidwe yace. Kodi tingacite ciyani kuti titcenkhe bzimwebzo? Kodi tingakule tani mwauzimu?\nBZOMWE TINGAPFUNZE KUCOKERA KWA WANTHU WAUZIMU WAKALE\n9. (a) Kodi n’ciyani comwe cingatithandize kukhala na makumbukidwe yauzimu? (b) Kodi ni bziratizo bzabwino bziponi bzomwe tin’cezerana?\n9 Mwana ambapfunza bzizinji kwa abereki wace ndipo ambatewezera ciratizo cawo cabwino. Ifepanombo tin’funika kupfunza bza wale omwe ali pa uxamwali bwakulimba na Yahova, ticiwatewezera. Tikacita bzimwebzi, tin’dzapfunza kukhala na makumbukidwe yauzimu, ayai kulewa kunango, tin’dzacita lini bzinthu bzomwe wanthu wa makumbukidwe yakuthupi ambacita. (1 Wakolinto 3:1-4) Mu Bibliya muna bziratizo bzabwino na bzakuipa. Tenepo, bwerani ticezerane bzinango mwa bziratizo bzabwino, ticiwona bzomwe tingapfunze kucokera kwa Djakobi, Mariya na Jezu.\nKodi tingapfunze ciyani na ciratizo ca Djakobi? (Onani ndime 10)\n10. Kodi Djakobi adalatiza tani kuti akhali munthu wauzimu?\n10 Djakobi akhagumana na mabvuto mazinji pa moyo wace ninga momwe bziriri na azinji wa ifepano. M’bale wace caiye Esau, akhafuna kumupha. Ndipo mibzala wace wacimuna adamupumpsa. Koma cikhulupiro ca Djakobi cidapitiriza kukhala cakulimba thangwe akhakumbukira bza mafala yomwe Yahova akhadauza Abalahamu. Djakobi akhadziwa kuti banja lace lingadacita mbali pa kukwanirisa mafala ya Yahovaya, tenepo iye adayaphatisisa. (Ciyambo 28:10-15) Djakobi alibe kubvuma kuti makhalidwe yakuipa ya wanthu omwe akhali m’dzikolo yamucitise kuyebwa bza mafala yomwe Yahova akhadayalewa. Mwa ciratizo, pomwe Djakobi adazindikira kuti m’bale wace akhafuna kumupha, iye adakumbira Yahova mu mpembo kuti amupulumuse. Iye adati: ‘Ndimwe omwe mudalewa kuti: “Mwakusaya kupenukira ine ndin’dzakusamalira, ndipo ndin’dzacitisa kuti mbeu yako iwande ninga mcenga wa ku nyanza omwe umbalewengeka lini thangwe ra kuwanda kwace.”’ (Ciyambo 32:6-12) Djakobi akhana cikhulupiro camphanvu pa mafala yomwe Yahova akhadalewa ndipo iye adalatiza bzimwebzi na bzicito bzace.\nKodi tingapfunze ciyani na ciratizo ca Mariya? (Onani ndime 11)\n11. Kodi timbadziwa tani kuti Mariya akhali munthu wauzimu?\n11 Ciratizo cinango ca munthu wauzimu ni Mariya. Yahova adamusankhula kuti akhale mai wa Jezu thangwe iye akhali munthu wauzimu. Onani bzomwe Mariya adalewa pomwe adayenda kukazungira acibale wace Zakariya na Elizabeti. (Werengani Luka 1:46-55.) * Mavesiya yankulatiza kuti Mariya akhafuna kwene-kwene Fala la Mulungu ndipo akhadziwa bwino Bzinembo bza Cihebereu. (Ciyambo 30:13; 1 Samuweri 2:1-10; Malakiya 3:12) Mariya na Zuze alibe kugonana mpaka Jezu kubadwa napo kuti akhadalowolana kale, kulatiza kuti iwo akhawona udindo bwawo kukhala bwakufunika kwene-kwene kuposa bzikhumbo bzawo. (Mateu 1:25) Pomwe Jezu akhakula, Mariya adakhala tceru kuti awone bzense bzomwe bzikhacitika na Jezuyo ndipo akhatetekera bzinthu bzense bzomwe iye akhapfunzisa ‘acimbakoya mafala yace yense mwakusamala mu mtima.’ (Luka 2:51) Bzimwebzi bzinkulatiza kuti iye akhakumbukira mafala ya Mulungu yakulewa bza Mesiya. Kodi tingatewezerembo Mariya mwa kumbacita bzomwe Mulungu an’funa kuti timbacite?\n12. (a) Kodi Jezu adatewezera tani Baba wace? (b) Kodi tingatewezerembo tani Jezuyo? (Onani cithunzi-thunzi pa tsamba 16.)\n12 Pa wanthu wense omwe adakhala na moyo, Jezu ni ciratizo cabwino pa nkhani yakukhala munthu wauzimu. Bzomwe iye adacita pa moyo wace pomwe akhali pansi pano, bzidalatiza kuti akhafuna kutewezera Baba wace. Ndipo Jezu akhakumbuka, akhabvera nsisi winango na kucita bzinthu ninga momwe Yahova ambacitira. Iye akhacita kufuna kwa Mulungu na kulemekeza mitemo yace. (Juwau 8:29; 14:9; 15:10) Mwa ciratizo, onani momwe Cinembo ca Zaiya cimbafotokozera bza nsisi za Yahova na momwe Cinembo ca Marko cimbafotokozera bza nsisi za Jezu. (Werengani Zaiya 63:9; Marko 6:34.) * Kodi tingatewezere tani Jezu mwa kubvera nsisi wale omwe ankufunikira thandizo? Kodi timbawona basa lakupalizira na kupfunzisa bzipsa bzabwino kukhala lakufunika ninga momwe Jezu adacitira? (Luka 4:43) Wanthu wauzimu ambabvera nsisi winango ndipo ambacita ciri-cense kuti awathandize.\n13, 14. (a) Kodi n’ciyani comwe abale na mpfumakazi winango ambacita kuti atewezere Jezu? (b) Fotokozani ciratizo.\n13 Nsiku zino, kuna abale wauzimu azinji omwe ankucita nyongo yakutewezera Kristu. Ndipo iwo ambalatiza nyongo yawoyi mu utumiki bwakumunda, pa kutambira anzawo na kuwabvera nsisi. Napo mbakuperewera, iwo ambacita nyongo yakukulisa makhalidwe yabwino na kucita bzomwe Yahova ankufuna kuti iwo acite. Mpfumakazi inango ya ku Brasil yakucemeredwa Rachel, idalewa kuti: “Ndikhafuna kwene-kwene kabvalidwe katsapano ka wanthu wa ku dziko, ndipopa bzikhandinesa kubvala mwakuthemera. Koma kupfunza Bibliya kudandithandiza kukhala munthu wauzimu. Bzikhandinesa kucinja, koma pomwe ndidakwanisa ndidakhala wakukondwa ndipo moyo wangu udakhala wathandauzo.”\n14 Reylene, omwe ni mpfumakazi ya ku Filipinas, ikhana bvuto linango. Napo mpfumakaziyi ikhali m’cadidi, iyo ikhafuna kucita mapfunziro yapadzulu na kugumana basa lomwe lingadamupasa kobiri zizinji. Na nthawe, bzakulinga bzace bzauzimu bzidayamba kukhala bzakusaya kufunika pa moyo wace. Iye adalewa kuti: “Ndidayamba kuzindikira kuti bzinthu bzikhali lini bwino pa moyo wangu, ndidawona kuti pakhana cinthu cinango cakufunika kwene-kwene kuposa basa langu.” Reylene adacinja makumbukidwe yace ndipo adayamba kuwona kutumikira Yahova kukhala cinthu cakufunika kwene-kwene pa moyo wace. Tsapano iye ambakhulupira mafala ya Yahova yomwe yali pa Mateu 6:33, 34, ndipo iye adati: “Ndimbadziwa kuti Yahova an’dzandisamalira!” Pinango imwepo mumbadziwa abale na mpfumakazi za m’gwere lanu omwe ambakumbukambo tenepo. Ndipo tikambawona momwe iwo ambatewezerera Kristu, timbafunambo kutewezera cikhulupiro cawo.—1 Wakolinto 11:1; 2 Watesalonika 3:7.\nKHALANI NA ‘MAKUMBUKIDWE YA KRISTU’\n15, 16. (a) Kodi tin’funika kucita ciyani kuti timbakumbuke ninga Kristu? (b) Kodi tingatewezere tani Kristu?\n15 Kodi tingatewezere tani Kristu? Pa 1 Wakolinto 2:16 pambalewa kuti tin’funika kukhala na ‘makumbukidwe ya Kristu.’ Ndipo pa Waroma 15:5 pambatiuza kuti tin’funika kukhala na ‘makumbukidwe mabodzi-bodzi na yomwe Jezu akhanayo.’ Kuti tikhale ninga Kristu, tin’funika kumbakumbuka, kumbabvera nsisi winango na kumbacita bzinthu ninga momwe iye akhacitira. Jezu akhawona uxamwali bwace na Mulungu kukhala bwakufunika kwene-kwene kuposa cinthu ciri-cense. Tenepo, kutewezera Jezu kungaticitise kutewezerambo Yahova. Ndipopa mpsakufunika kwene-kwene kumbakumbuka ninga momwe Jezu akhakumbukira.\n16 Kodi tingacite tani bzimwebzi? Anyakupfunza wa Jezu akhawona momwe iye akhacitira bzakudabwisa, akhatetekera pomwe iye akhapfunzisa thimu la wanthu, akhawona momwe iye akhacitira bzinthu na wanthu wakusiyana-siyana ndipo akhawonambo momwe iye akhatsogoleredwera na makumbukidwe ya Yahova. Iwo adati: ‘Ifepano ndife mboni za bzinthu bzense bzomwe iye adacita.’ (Mabasa 10:39) Nsiku zino, tingamuwone lini Jezu. Koma tikambawerenga na kukumbukira bza mabukhu ya Mateu, Marko, Luka na Juwau, timbafika pa kumudziwa bwino Jezuyo pabodzi na makumbukidwe yace. Bzimwebzi bzimbatithandiza kutewera ‘mathanya ya Jezu,’ bzomwe bzingaticitise kukhala ‘na makumbukidwe’ ninga yace.—1 Pedru 2:21; 4:1.\n17. Kodi tin’dzagumana phindu liponi tikambakumbuka ninga Kristu?\n17 Kodi tin’dzagumana phindu liponi tikambakumbuka ninga Kristu? Ninga momwe cakudya ca thanzi cimbapasira mphanvu thupi, kudzaza makumbukidwe yathu na makumbukidwe ya Kristu kumbalimbisa uzimu bwathu. Ndipo pang’ono na pang’ono, tin’dzafika pa kudziwa bzomwe iye angadacita pa cakucitika ciri-cense. Tikacita bzimwebzi, tin’dzakwanisa kucita bzakusankhula bza nzeru bzomwe bzin’dzakondwesa Mulungu, ticikhala na cikumbu-mtima cakucena. Kodi yamweya ni mathangwe lini yabwino yakuticitisa kubvala ‘Mbuya Jezu Kristu?’—Waroma 13:14.\n18. Kodi n’ciyani comwe tapfunza pa nkhani ya kukhala munthu wauzimu?\n18 Mu nkhani ino tawona thandauzo la kukhala munthu wauzimu. Tapfunzambo bziratizo bzabwino bza wanthu omwe adatsogoleredwa na mzimu wakucena wa Mulungu. Tapfunza pomwe kuti kukhala na ‘makumbukidwe ya Kristu,’ kumbatithandiza kukumbuka ninga momwe Yahova ambakumbukira, bzomwe bzingaticitise kukhala pa uxamwali bwakulimba na iye. Koma pana bzinthu bzizinji bzomwe tingapfunze. Mwa ciratizo, kodi tingadziwe tani penu ndife munthu wauzimu ayai ne? Kodi tingacite ciyani kuti tikhale wakukhwima mwauzimu? Ndipo kodi kukhala munthu wauzimu kumbatokonya tani moyo wathu? Nkhani yakutewera in’dzatawira mibvunzoyi.\n^ ndi. 3 1 Wakolinto 2: 14 Tsono munthu wakuthupi, ambabvuma lini bzinthu bza mzimu wa Mulungu, pakuti iye ambabziwona ninga upsiru; ndipo iye angakwanise lini kubzidziwa, pakuti ibzo bzimbafufudzidwa mwauzimu. 15 Tsono munthu wauzimu ambafufudza bzinthu bzense, koma iye ambafufudzidwa lini na munthu ali-wense. 16 Pakuti “mbani adafika pakuyadziwa makumbukidwe ya Yahova kuti amupfunzise?” Koma ife tina makumbukidwe ya Kristu.\n^ ndi. 11 Luka 1:46 Pamwepo Mariya adati: “Moyo wangu unkutumbiza Yahova, 47 ndipo mzimu wangu ungaleke lini kukondwa kwene-kwene na Mulungu, mpulumusi wangu, 48 thangwe wawona kubzicepswa kwa kapolo wace. Ndipo onani! Kuyambira tsapano mibwadwo yense in’dzalewa kuti ndine wakusimbidwa, 49 thangwe rakuti Wamphanvuyo wandicitira bzinthu bzikulu kwene-kwene, ndipo dzina lace ndakucena, 50 ndipo ku mibadwo na mibadwo nsisi zace zimbakhala kwa omwe ambamugopa. 51 Iye wacita bzinthu mwamphanvu na boko lace, wabalalisira kutali wanthu wakubzikuza m’makumbukidwe ya m’mitima yawo. 52 Wacosa wanthu wamphanvu pa mipando ya umambo, ndipo wakuza wanthu wakusauka; 53 Wakhutisa wanthu omwe akhana njala na bzinthu bzabwino, ndipo wanthu omwe akhana cuma awabweza cimanjamanja. 54 Iye wathandiza mtumiki wace Jirayeri, pakukumbukira piciro lace lakuti an’dzalatiza nsisi kwa muyaya, 55 ninga momwe adauzira abereki wathu wa kale-kale, Abalahamu na mbewu yace kwa muyaya.\n^ ndi. 12 Zaiya 63:9 Pomwe iwo akhabonera m’matsautso yawo, iye akhabonerambo. Ndipo mtumiki omwe akhadawatumizira adawapulumusa. Thangwe ra lufoyi na nsisi zace, iye adawalombola; ndipo adawalamusa na kuwanyamula nsiku zense zakalezo.\nMarko 6:34 Pomwe akhabuluka, adawona thimu likulu la wanthu, ndipo iye adawabvera nsisi wanthuwo, thangwe rakuti akhali ninga mabira yakusaya m’busa. Ndipo iye adayamba kuwapfunzisa bzinthu bzizinji.\nMunthu wauzimu ayai munthu wa makumbukidwe yauzimu: Ni munthu omwe makumbukidwe yace yambatsogoleredwa na mzimu wakucena. Iye ambakhala pa uxamwali bwakulimba na Yahova. Ndipo ambacita bzinthu bzakukondwesa Yahova sikuti wanthu\nMunthu wakuthupi ayai munthu wa makumbukidwe yakuthupi: Ni munthu omwe makumbukidwe yace yambatsogoleredwa na bzikhumbo bzace. Iye ambakhala lini pa uxamwali bwakulimba na Yahova. Ndipo ambandofuna kucita bzinthu kuti abzikondwese yekha sikuti kukondwesa Yahova


Jezu Adalamusidwa ndipo Adawonekera kwa Wanthu Azinji | Moyo wa Jezu\nJezu Adalamusidwa ndipo Adawonekera kwa Wanthu Azinji\nLUKA 24:13-49 JUWAU 20:19-29\nJEZU ADAWONEKERA MU MSEU WA EMAUSI\nJEZU ADAPITIRIZA KUFOTOKOZERA BZINEMBO ANYAKUPFUNZA WACE\nTHOMASI ADALEKA KUPENUKIRA\nPakufika pa nsiku ya mdzinga pa Nisani 16, anyakupfunza wa Jezu akhadasunama kwene-kwene. Iwo akhabvesesa lini thangwe ranyi alibe kugumana mtembo wa Jezu m’thenje. (Mateu 28:9, 10; Luka 24:11) Patsogolo pace, nsiku imweyo anyakupfunza awiri akhacoka ku Jeruzalemu aciyenda ku Emausi, omwe ukhali mtantho wa makilometro 11 kucokera ku Jeruzalemuko. Ndipo m’bodzi wa anyakupfunzawo akhali Kliyofa.\nPomwe akhali m’njira akhacezerana bzomwe bzikhadacitikabzo. Patsogolo pace, adagumana na munthu munango ndipo adayamba kufamba naye pabodzi. Munthuyo adawabvunza kuti: ‘Kodi ni nkhani yanyi yomwe munkucezerana pomwe munkufamba mu njira muno?’ Kliyofa adamubvunza kuti: ‘Kodi iwepo unkukhala wekha-wekha mu Jeruzalemu muno ninga mulendo, ndipo unkudziwa lini bzomwe bzacitika mu mzinda muno nsiku zapitazi?’ Munthuyo adabvunza pomwe kuti: ‘Kodi ni bzinthu bzanyi?’—Luka 24:17-19.\nAnyakupfunzawo adatawira kuti: ‘Bza Jezu Mnazaleti, ife tikhadikhira kuti munthu umweyu ndiye an’dzapulumusa Jirayeri.’—Luka 24:19-21.\nKliyofa pabodzi na nyakupfunza munangoyo adayamba kufotokozera munthu ule bzomwe bzidacitika nsiku imweyo. Iwo adamuuza kuti akazi winango akhadayenda ku thenje pa nthutu ya Jezu koma alibe kugumana mtembo wace ndipo akaziwo adawona wanjo awiri omwe adawauza kuti Jezu walamusidwa. Adamuuza pomwe kuti wanthu winango adayendambo ku thenjeko ndipo ‘adawona kuti bzikhali tenepo, ninga momwe akazi wale akhadalewera.’—Luka 24:24.\nAnyakupfunza awiriwo akhawoneka kuti akhabvesesa lini ndipo akhadasokonezeka makumbukidwe na bzomwe bzidacitikabzo. Tsono munthuyo adalewalewa nawo mwamphanvu ndipo adawathandiza kucinja makumbukidwe yawo yakuphonyeka yomwe yakhawacitisa kukhumudwa. Munthuyo adawauza kuti: ‘Anyakusaya nzerumwe na anyakupenukira pa bzense bzomwe apolofeta adalewa! Kodi bzikhali lini bzakufunika kuti Kristu abve bzakuwawa bzensenebzi acipita mu umbiri bwace?’ (Luka 24:25, 26) Iye adawafotokozera pomwe bzinembo bzizinji bzakulewa bza Kristu.\nPakumalizira pace wense atatu adafika pafupi na mzinda wa Emausi. Anyakupfunza awiriwo akhafunisisa kubva bzizinji, tenepo iwo adauza munthuyo kuti: ‘Mbatikhaleni pabodzi, thangwe kunkudoka ndipo nsiku inkumala kale.’ Munthu ule adabvuma ndipo adadya naye pabodzi. Pomwe akhadyapo munthu ule adapemba ndipo adatenga mkate aciubedulabedula patsogolo pace adawapasa kuti adye. Atacita bzimwebzi, anyakupfunzawo adazindikira kuti munthuyo akhali Jezu, tenepo iye adanyembereka. (Luka 24:29-31) Tsapano anyakupfunzawo akhana umboni bwakuti Jezu walamusidwadi!\nAnyakupfunza awiriwo adadekedwa kwene-kwene ndipo adayamba kucezerana bzomwe bzidacitikabzo kuti: ‘Kodi si pale mitima yathu ikhatetemera pomwe akhalewalewa nafe mu mseu na kutifotokozera bzinembo mwakubveka bwino?’ (Luka 24:32) Patsogolo pace iwo adabwerera ku Jeruzalemu ndipo pomwe adafika kumweko adagumana apostolo akhana wanthu winango. Pomwe Kliyofa akhanati kuyamba kufotokoza bzomwe bzidawacitikira iwo adabva wanthu winango ankulewa kuti: ‘N’cadidi, Mbuya amukadi kwa anyakufa ndipo awonekera kwa Simau!’ (Luka 24:34) Kliyofa na nyakupfunza munango ule adafotokozambo bzomwe bzidawacitikira. Pakuti iwo akhalimbo ninga mboni thangwe adacita kuwona wokha kuti Jezu walamusidwadi.\nKoma patsogolo pace padacitika cinthu cinango comwe cidadabwisa wanthu wense. Jezu adawonekera m‘cipinda comwe cikhana wanthuwo. Bzimwebzi bzikhali bzakudabwisa thangwe misuwo yense ikhadafunga. Wanthuwo adabzikhiyira m’cipindamo thangwe akhagopa Ajuda. Wanthu wense omwe akhali m’mwemo adawona Jezu. Iye adawauza mwakugwa mpfuwa kuti: ‘Mtendere ukhale namwe.’ Koma wanthuwo adacita mantha thangwe ‘akhakumbuka kuti awona mzimu,’ ninga momwe bzidacitikira pa nthawe yomwe Jezu adafamba pa nyanza.—Luka 24:36,37; Mateu 14:25-27.\nPakufuna kuthandiza anyakupfunzawo kudziwa kuti akhali lini mzimu koma munthu, Jezu adawawonesa manja na minyendo yace ndipo adawauza kuti: ‘Thangwe ranyi munkubonera m’makumbukidwe ndipo thangwe ranyi munkupenukira mu mtima mwanu? Onani manja na minyendo yanguyi, kuti mutsimikizire kuti ndinedi. Ndiphateni muwone, thangwe mzimu ulibe mnopfu na mafupa ninga yomwe munkuyawonaya.’ (Luka 24:36-39) Wanthuwo adakondwa kwene-kwene ndipo adadabwa, koma adapenukira pomwe pang’ono.\nPakufuna kuwathandiza kuti asiye kupenukira, Jezu adawabvunza kuti: ‘Kodi muna cakudya ciri-cense? Adamupasa kadutswa ka nsomba yakuwotca ndipo adadya. Patsogolo pace adawauza kuti: ‘Yamweya ni mafala yomwe ndidakuuzani pomwe ndikhanamwe pabodzi, [ndikanati kufa] kuti bzinthu bzense bzomwe bzidanembedwa pakulewa bza ine mu Cakutonga ca Mozeji, mu bzomwe Apolofeta adanemba na m’Mapsalymo bzin’funika bzikwanisike.’—Luka 24:41-44.\nPomwe Jezu adawonekera kwa Kliyofa pabodzi na nyakupfunza munango ule adawathandiza kubvesesa bzinembo, ndipo bzimwebzi ndibzo bzomwe adacita kuna wense omwe akhadatsonkhana m’cipinda mule. Iye adawauza kuti: ‘Bzidanembedwa kale kuti Kristu an’dzazunzika acidzamuka kwa anyakufa pa nsiku ya citatu, ndipo mu dzina lace m’mitundu yense mun’dzapaliziridwa bza kukungula kuti alekereredwe pikado. Ndipo imwepo mun’dzakhala mboni za bzimwebzi kuyambira ku Jeruzalemu.’—Luka 24:46-48.\nPa thimu la wanthu omwe akhadatsonkhana m’cipinda mule mpostolo Thomasi pakhalibe. Koma wanthu omwe akhalipowo atagumana naye adamuuza mwakukondwa kuti: ‘Ife tawona Mbuya!’ Thomasi adalewa kuti: ‘Kulewa cadidi ndikasaya kuwona bzipsazi bza perego m’manja mwace na kuikha cala cangu mu bzipsazibzo, pabodzi na kuikha boko langu m’mbali mwa mimba yace, inepano ndinikhulupira lini.’—Juwau 20:25.\nPatapita nsiku 8, anyakupfunzawo adagumana m’cipinda cinango ndipo adakhiya pomwe misuwo yense, koma pa nthawe imweyi Thomasi akhalipo. Jezu adawonekera pomwe na thupi ninga munthu ndipo adawamusa kuti: ‘Mtendere ukhale namwe.’ Patsogolo pace Jezu adauza Thomasi kuti: ‘Ikha cala cako apa, ndipo wona m’manja mwangu, ndipo ikha boko lako m’mbali mwa mimba yanguyi, ndipo leka kupenukira koma khulupira.’ Thomasi adatawira kuti: ‘Mbuya wangu na Mulungu wangu.’ (Juwau 20:26-28) Tsapano Thomasi adakhulupira kuti Jezu walamusidwadi na thupi la uzimu ndipo ankuimira Yahova.\nJezu adamuuza kuti: ‘Kodi wakhulupira thangwe wandiwona? Wakusimbidwa ni ule omwe ambakhulupira napo alibe kuwona.’—Juwau 20:29.\nKodi munthu omwe adagumana na anyakupfunza awiri omwe akhayenda mu mzinda wa Emausi adawabvunza ciyani?\nThangwe ranyi mitima ya anyakupfunzawo ikhatetemera?\nPomwe Kliyofa pabodzi na mwanzace ule adabwerera ku Jeruzalemu, adabva wanthu ankulewa bza ciyani? Ndipo patsogolo pace n’ciyani comwe cidacitika?\nKodi Thomasi adakhulupira tani kuti Jezu walamusidwa?


Mbani Ankutsogolera Wanthu wa Mulungu Nsiku Zino? | Nsanza ya Mulindir\n‘Kumbukirani wale omwe ankutsogolera pakati panu.’ —WAHEBEREU 13:7.\nMu nthawe za apostolo na nsiku zathu zino, kodi wale omwe ambatsogolera pakati pa wanthu wa Mulungu . . .\nambapasidwa tani mphanvu na mzimu wakucena?\nambathandizidwa tani na wanjo?\nambatsogoleredwa tani na Fala la Mulungu?\n1, 2. Jezu atandoyenda kudzulu, kodi n’ciyani comwe apostolo pinango akhakumbukira?\nAPOSTOLO wa Jezu akhali mu Phiri la Mioliva ndipo akhawona mtsogoleri wawo, Jezu, ankuyenda kudzulu mpaka kufika pa kubisika na mtambo. (Mabasa 1:9, 10) Kwa magole mawiri, Jezu adawapfunzisa, adawalimbisa na kuwatsogolera. Koma pa nthaweyi iye akhayenda. Kodi tsapano apostolowo angadacitanyi?\n2 Jezu anati kuyenda kudzulu, adauza ateweri wacewo kuti: ‘Mun’dzakhala mboni zangu mu Jeruzalemu, ku Judeya kwensene na ku Samariya mpaka kumalekezero ya dziko la pansi.’ (Mabasa 1:8) Kodi iwo angadakwanisa tani kucita basa limweri? Jezu akhadapicira kale kuti mzimu wakucena wa Mulungu ungadadzawathandiza. (Mabasa 1:5) Tsono mbani omwe angadawatsogolera na kulinganiza basa la pa dziko lense la kupalizira? Apostolo akhadziwa kuti Yahova kale-kale akhaphatisa basa wanthu kuti atsogolere Ajirayeri. Tenepo iwo pinango akhakumbukira kuti mbani omwe Yahova angadasankhula kuti akhale mtsogoleri wawo.\n3. (a) Pomwe Jezu akhadayenda tsapanopa kudzulu, kodi apostolo adacita cakusankhula ciponi cakufunika? (b) Kodi tin’tawira mibvunzo iponi mu nkhani ino?\n3 Pomwe Jezu akhadayenda tsapanopa kudzulu, anyakupfunza wace adafufudza Bzinembo, adakumbira thandizo kuna Mulungu mu mpembo ndipo adasankhula Matia kuti apite m’mbuto mwa Juda Sikaliyoti ninga mpostolo wacikhumi na ciwiri. (Mabasa 1:15-26) Kodi n’thangwe ranyi kusankhula kumweku kukhali kwakufunika kwene-kwene kwa iwo, na kwa Yahova? Apostolowo adazindikira kuti pakhafunikira kukhala na apostolo 12. * (Onani mafala ya m’nyansi.) Jezu akhadasankhula apostolo ndipo adawapfunzisa kuti acite basa lakufunika kwene-kwene pakati pa wanthu wa Mulungu. Kodi ni basa lanyi, ndipo kodi Yahova na Jezu angadawakonzekeresa tani basa limweri? Kodi makonzedwe yamweya yankundendemerana tani na yomwe yalipo nsiku zino? Ndipo kodi ‘tingakumbukire tani omwe ambatsogolera’ pakati pathu, maka-maka ‘kapolo wakukhulupirika na wanzeru’?—Wahebereu 13:7; Mateu 24:45.\nJEZU ANKUTSOGOLERA BUNGWE LAKUTONGA\n4. Kodi apostolo pabodzi na akulu winango akhana udindo buponi ku Jeruzalemu?\n4 Apostolo adayamba kutsogolera gwere lacikristau pa Pentekosite mu gole la 33. Bibliya limbalewa kuti ‘Pedru adaima pabodzi na apostolo khumi na m’bodzi’ ndipo adapfunzisa thimu likulu cadidi cakupulumusa moyo. (Mabasa 2:14, 15) Wanthu azinji omwe akhabvesera pa thimulo adadzakhala Akristau. Patsogolo pace, Akristau wapsawo ‘adapitiriza kutetekera bzomwe apostolowo akhawapfunzisa.’ (Mabasa 2:42) Apostolo akhasamalira kaphatisidwe basa ka kobiri mu gwere. (Mabasa 4:34, 35) Iwo akhapfunzisambo wanthu wa Mulungu acimbawapembera, aciti: ‘Tin’bzipereka tekha mu mpembo na mu utumiki bwa fala.’ (Mabasa 6:4) Ndipo iwo adatumiza Akristau wa luso kuti akapalizire mu mbuto zipsa. (Mabasa 8:14, 15) Na kupita kwa nthawe, akulu winango wakudzozedwa adaphatanambo na apostolo pa kutsogolera gwere. Ninga bungwe lakutonga, iwo akhatsogolera magwere yense.—Mabasa 15:2.\nAkristau wa mu nthawe ya apostolo akhadziwa kuti Yahova ndiye omwe akhatsogolera bungwe lakutonga mwakuphatisa basa Jezu\n5, 6. (a) Kodi mzimu wakucena ukhathandiza tani bungwe lakutonga? (Onani cithunzi-thunzi pa tsamba 20.) (b) Kodi wanjo akhathandiza tani bungwe lakutonga? (c) Kodi Fala la Mulungu likhatsogolera tani bungwe lakutonga?\n5 Akristau wa mu nthawe ya apostolo akhadziwa kuti Yahova ndiye omwe akhatsogolera bungwe lakutonga mwakuphatisa basa Jezu. Kodi iwo akhadziwa tani bzimwebzi? Cakuyamba, bungwe lakutonga likhapasidwa mphanvu na mzimu wakucena. (Juwau 16:13) Akristau wense wakudzozedwa akhatambira mzimu wakucena, koma mzimuyo ukhapereka mphanvu kwene-kwene kwa apostolo pabodzi na akulu omwe akhali ku Jeruzalemu kuti asamalire bwino udindo bwawo ninga anyakutsogolera. Mwa ciratizo, mu gole la 49 mzimu wakucena udatsogolera bungwe lakutonga kuti licite cakusankhula pa nkhani ya mgwatidwe. Magwere yadateweza cakusankhula cimweci. Thangwe ra kuteweza citsogozo cawo, magwereyo ‘yakhambalimbisidwa m’cikhulupiro, ndipo mulewengo wace ukhambathumizirika nsiku na nsiku.’ (Mabasa 16:4, 5) Na tsamba la bungwe lakutonga lakulewa bza nkhani ya mgwatidwe, tingakwanise kuwonadi kuti bungwe lakutonga likhana mzimu wa Mulungu ndipo lidalatiza makhalidwe ninga lufoyi na cikhulupiro.—Mabasa 15:11, 25-29; Wagalata 5:22, 23.\n6 Caciwiri, wanjo akhathandiza bungwe lakutonga. Mwa ciratizo, anjo munango adauza Korneliyo kuti akagumane na mpostolo Pedru. Pomwe Pedru adamala kupalizira Korneliyo na banja lace, iwo adatambira mzimu wakucena napo kuti iye akhalibe kugwatidwa. Korneliyo akhali munthu wakuyamba wakusaya kugwatidwa wakucokera ku mtundu wacikunja omwe adakhala Mkristau. Pomwe apostolo na abale winango adabva bzimwebzi, adabvuma ndipo adayamba kutambira mu gwere lacikristau wanthu wakusaya kugwatidwa wakucokera m’mitundu inango. (Mabasa 11:13-18) Bzimwebzi bzinkulatiziratu kuti wanjo adathandiza na nyongo basa lakupalizira lomwe likhatsogoleredwa na bungwe lakutonga. (Mabasa 5:19, 20) Cacitatu, bungwe lakutonga likhatsogoleredwa na Fala la Mulungu. Bungweri likhaphatisa basa mavesi pakucita bzakusankhula pa nkhani ya bzikhulupiro bzacikristau na pakutsogolera magwere.—Mabasa 1:20-22; 15:15-20.\n7. Kodi n’thangwe ranyi tingalewe kuti Jezu adatsogolera Akristau wakuyambirira?\n7 Napo kuti bungwe lakutonga likhatsogolera magwere, ali-wense m’bungwemo akhadziwa kuti Jezu Kristu ndiye akhali Mtsogoleri wawo. Kodi timbadziwa tani bzimwebzi? Mpostolo Paulo adalewa kuti Kristu ndiye omwe adaikha ‘apostolo winango.’ Iye adalewambo kuti Kristu akhali ‘msolo,’ ayai Mtsogoleri wa gwere. (Wayefezo 4:11, 15) Ndipo m’mbuto mwa kubzipasa okha dzina, ‘anyakupfunzawo mwakutsogoleredwa na Mulungu adayamba kucemeredwa kuti Akristau.’ (Mabasa 11:26) Paulo akhadziwa kuti bzikhafunika kuteweza mapfunziso yakucokera m’Bibliya ya apostolo pabodzi na ya amuna winango omwe akhatsogolera. Napo bzikhali tenepo, Paulo adati: ‘Tsono, ndin’funa mudziwe kuti msolo wa mwamuna ali-wense ni Kristu.’ Mafala yamweya yakhaphatanidza munthu ali-wense wa m’bungwe lakutonga. Paulo adathumizira pomwe kuti: ‘Msolo wa Kristu ni Mulungu.’ (1 Wakolinto 11:2, 3) Mpsakuwonekeratu kuti Yahova akhadaikha Mwana wace, Kristu Jezu, kuti atsogolere gwere.\n“LIMWERI NI BASA LINI LA MUNTHU”\n8, 9. Kodi m’bale Russell adacita bzinthu bziponi bzakufunika kwene-kwene?\n8 Kuyambira mu 1870, Charles Taze Russell pabodzi na anzace adayamba kunamata Mulungu mwakubverana na Bibliya ndipo akhathandizambo wanthu winango kuti ambacitembo bzibodzi-bodzi. Bzimwebzi bzikhaphatanidza kuthandiza wanthu omwe akhalewalewa bzirewedwe bzinango. Tenepo gulu la Zion’s Watch Tower Tract Society lidakhazikisidwa mwa lamulo mu 1884, ndipo m’bale Russell adakhala prezidenti. * (Onani Mafala ya m’nyansi.) Iye adapfunza Bibliya mwakusamala kwene-kwene ndipo alibe kucita mantha kuuza winango kuti mapfunziso ya bzipembedzo ninga yakuti Utatu na yakuti moyo umbafa lini yakhacokera lini mu Bibliya. Iye adapfunza kuti kubwera pomwe kwa Kristu kungadadzawoneka lini na maso, na kuti ‘nthawe zakuikhidwiratu za wanthu wa mitundu’ zingadadzamala mu 1914. (Luka 21:24) M’bale Russell adaphatisa basa nthawe, mphanvu na kobiri zace kuti apfunzise cadidi winango. Mpsakuwonekeratu kuti Yahova pabodzi na Jezu adaphatisa basa m’bale Russell kuti atsogolere pa nthawe yakufunika kwene-kwene pa mbiri ya wanthu.\n9 M’bale Russell akhafuna lini kupasidwa ulemu bwakupambulika na wanthu. Mu 1896, iye adanemba kuti iye pabodzi na amuna winango wa udindo akhafuna lini kupasidwa mbiri pa bzense. Iwo alibe kufuna kupasidwa madzina yali-yense ya ulemu ndipo alibe kufunambo kuti gulu liri-lense licemeredwe na dzina lawo. Iye na kupita kwa nthawe adanemba kuti: “Limweri ni basa lini la munthu.”\n‘Kapolo wakukhulupirika na wanzeru’ ni kagulu kang’ono ka abale wakudzozedwa wa m’Bungwe Lakutonga\n10. (a) Kodi ni lini pomwe Jezu adaikha ‘kapolo wakukhulupirika na wanzeru’? (b) Fotokozani momwe bzidawonekera padeca kuti Bungwe Lakutonga ndakusiyana kwene-kwene na bungwe la Watch Tower Society.\n10 Mu 1919, pomwe m’bale Russell akhadafa kale kwa magole matatu, Jezu adalata ‘kapolo wakukhulupirika na wanzeru.’ Na cakulinga ciponi? Kuti ambapereke ‘cakudya pa nthawe yakuthemera’ kwa ateweri wace. (Mateu 24:45) Napo m’magole yakuyambirira yale, kagulu kang’ono ka abale wakudzozedwa ku likulu la pa dziko lense la ku Brooklyn, mu mzinda wa Nova York, kakhapereka cakudya cauzimu kwa ateweri wa Jezu. Dzina lakuti ‘bungwe lakutonga’ lidayamba kuphatisidwa basa m’mabukhu yathu kuyambira mu 1940. Pa nthaweyo, abale wa bungwe lakutonga ndiwo akhali madiretori ya Watch Tower Bible and Tract Society. Na tenepo, mu 1971, bzidawoneka padeca kuti Bungwe Lakutonga likhasamalira bzinthu bzauzimu ndipo bungwe la Watch Tower Society likhasamalira nkhani za malamulo basi. Kuyambira nthawe imweyo, abale wakudzozedwa omwe akhali lini wa m’bungwe la Watch Tower Society angadakhalambo mu Bungwe Lakutonga. Tsapanopapa, abale wa udindo wa ‘mabira manango’ ankutumikirambo m’bungwe la Watch Tower Society na m’mabungwe manango yomwe yakuphatisidwa basa na wanthu wa Mulungu. Bzimwebzi bzinkucitisa kuti Bungwe Lakutonga likhale na nthawe ikulu ya kukonzekera cakudya cauzimu na kupereka citsogozo m’magwere. (Juwau 10:16; Mabasa 6:4) Nsanza ya Mulindiri ya Chichewa ya 15 Julho, 2013, idafotokoza kuti ‘kapolo wakukhulupirika na wanzeru’ ni kagulu kang’ono ka abale wakudzozedwa wa m’Bungwe Lakutonga.\nBungwe Lakutonga la m’magole ya m’ma 1950\n11. Kodi Bungwe Lakutonga limbacita tani pa nkhani ya bzakusankhula?\n11 Abale wa m’Bungwe Lakutonga ambatsonkhana pabodzi m’mdzinga uli-wense kuti acite bzakusankhula bzakufunika kwene-kwene. Kugumana kumweku, kumbawathandiza kuti akhale na maceza yabwino na kuti apitirize kukhala wakuphatana. (Mimwani 20:18) Palibe munthu wa m’Bungwe Lakutonga omwe ngwakufunika kwene-kwene kuposa mwanzace ndipo m’bale ali-wense m’gululi ambatsogolera pa mitsonkhanoyi kwa gole lathunthu. (1 Pedru 5:1) Makomiti matanthatu ya Bungwe Lakutonga yambacitambo bzibodzi-bodzibzi. Palibe m’bale wa m’Bungwe Lakutonga omwe ambabziwona ninga mtsogoleri wa abale wace. Ali-wense payekha ni nyabasambo wa pamui ndipo ambafunika kutambirambo cakudya cauzimu cakucokera kuna kapolo wakukhulupirika na kuteweza citsogozo cace.\nKuyambira pomwe kapolo wakukhulupirika adakhazikisidwa mu 1919, iye ankukonzera wanthu wa Mulungu cakudya cauzimu (Onani ndime 10, 11)\n‘MBANI MAKA-MAKA KAPOLO WAKUKHULUPIRIKA NA WANZERU?’\n12. Kodi tin’cezerana mibvunzo iponi?\n12 Bungwe Lakutonga, ndakufuliziridwa lini ndipo ndakulungama lini. Iro lingaphonye pakufotokoza nfundo zinango za m’Bibliya ayai pakutsogolera gulu. Mwa ciratizo, bukhu la Índice das Publicações da Torre de Vigia lina mbali yakuti “Esclarecimento de crenças,” (Kabvesesedwe Katsapano ka Nfundo Zomwe Timbakhulupira). Imweyi ni mbali yomwe ina ndandanda ya kabvesesedwe katsapano ka nfundo za m’Bibliya kuyambira mu gole la 1870. Jezu alibe kutiuza kuti kapolo wace wakukhulupirika angadadzapereka cakudya cauzimu cakulungamiratu. Tsono kodi tingatawire tani mbvunzo wa Jezu wakuti: ‘Mbani maka-maka kapolo wakukhulupirika na wanzeru?’ (Mateu 24:45) Kodi n’ciyani comwe cinkulatiza kuti Bungwe Lakutonga ni kapolo wakukhulupirika na wanzeru? Bwerani ticezerane bzinthu bzitatu bzomwe bzidathandizambo bungwe lakutonga mu nthawe za apostolo.\n13. Kodi mzimu wakucena unkuthandiza tani Bungwe Lakutonga?\n13 Mzimu wakucena umbathandiza Bungwe Lakutonga. Mzimu wakucena unkuthandiza Bungwe Lakutonga kubvesesa cadidi ca m’Bibliya comwe tikhacibvesesa lini bwino. Mwa ciratizo, kumbukirani ndandanda ya nfundo za m’Bibliya zomwe tinkuzibvesesa bwino tsapano ninga momwe talewera kale mu ndime zapitazi. Palibe munthu omwe angadakwanisa payekha kudziwa na kufotokoza bzinthu bzimwebzi bzakuzika bza Mulungu! (Werengani 1 Wakolinto 2:10.) Bungwe Lakutonga limbabva ninga momwe mpostolo Paulo adabvera, iye adanemba kuti: ‘Bzinthu bzimwebzi timbabzilewambo, sikuti na mafala yakupfunzisa ya nzeru za umunthu, koma yakupfunzisa ya mzimu.’ (1 Wakolinto 2:13) Na kupita kwa magole mazinji ya cipfunziso cakunama na kusaika kwa citsogozo ca cadidi, kodi n’thangwe ranyi kabvesesedwe ka nfundo za m’Bibliya kankuthumizirika kuyambira mu 1919? Thangwe ndakuti Mulungu ankuthandiza mwakuphatisa basa mzimu wace wakucena!\n14. Mwakubverana na Cibvumbulutso 14:6, 7, kodi wanjo ambathandiza tani Bungwe Lakutonga na wanthu wa Mulungu nsiku zino?\n14 Wanjo ambathandiza Bungwe Lakutonga. Bungwe Lakutonga lina udindo bukulu kwene-kwene bwa kutsogolera apalizi wakupitirira 8 midyau pa basa lakupalizira pa dziko lense. N’thangwe ranyi basa limweri linkufamba bwino? Thangwe libodzi ndakuti wanjo ankuthandizira basali. (Werengani Cibvumbulutso 14:6, 7.) Kazinji kense, wanjo ambatsogolera apalizi kuna munthu omwe akhadapemba kuti Mulungu amuthandize! * (Onani mafala ya m’nyansi.) Basa lakupalizira na kupfunzisa limbapitiriza kukula napo m’madziko yomwe yana citsutso cikulu. Bzimwebzi bzinkukwanisika kokha na thandizo la wanjo.\n15. Kodi Bungwe Lakutonga ndakusiyana tani na Atsogoleri wa bzipembedzo bzacikristau? Fotokozani ciratizo.\n15 Fala la Mulungu limbatsogolera Bungwe Lakutonga. (Werengani Juwau 17:17.) Kumbukirani bzomwe bzidacitika mu gole la 1973. Nsanza ya Mulindiri ya cingerezi ya 1 Junho mu gole limweri idabvunza penu “munthu omwe alibe kusiya cizolowezi cace ca kupepa fodya angathemere kubatizidwa.” M’tawiro wace udaperekedwa mwakubverana na nfundo za m’Bibliya ndipo ukhali wakuti ne, angathemere lini! Nsanza ya Mulindiriyo idafotokoza mavesi yakusiyana-siyana ndipo idalewa thangwe lomwe munthu omwe ankusiya lini kupepa fodya an’funikira kucosedwa mu gwere. (1 Wakolinto 5:7; 2 Wakolinto 7:1) Revistayo idafotokoza kuti mtemo umweyu ngwakuperekedwa lini na wanthu koma ngwakucokera “kwa Mulungu, omwe ambalewalewa mwakuphatisa basa Fala lace lakunembedwa.” Palibe pomwe gulu linango la cipembedzo lomwe limbakhulupira na mtima wense Fala la Mulungu napo pomwe kucita bzimwebzi kungakhale kwakunesa kwene-kwene kwa wanthu winango. Bukhu linango lomwe lidacosedwa tsapanopa ku Estados Unidos lidalewa tenepa: “Atsogoleri wa bzipembedzo kawiri-kawiri ambayezera kucinja bzipfunziso bzawo kuti bzibverane na bzomwe wanthu azinji ambakhulupira.” Tsono Bungwe Lakutonga limbatsogoleredwa lini na bzomwe wanthu azinji ambafuna. Koma iwo ambatsogoleredwa na Fala la Mulungu, bzomwe bzinkulatiza kuti Yahova ndiye omwe ankutsogoleradi wanthu wace nsiku zino.\n‘KUMBUKIRANI WALE OMWE ANKUTSOGOLERA’\n16. Kodi njira ibodzi ya kulatiza kuti timbakumbukira Bungwe Lakutonga njiponi?\n16 Werengani Wahebereu 13:7. Bibliya limbalewa kuti ‘Akumbukireni omwe ambatsogolera.’ Njira ibodzi yomwe tingacitire bzimwebzi ni kuguma Bungwe Lakutonga m’mipembo yathu. (Wayefezo 6:18) Iro lina maudindo mazinji kwene-kwene, ninga kupereka cakudya cauzimu, kutsogolera basa la kupalizira pa dziko lense na kusamalira bzakupereka bzakuthandizira gululi. Ndipopa tin’funikadi kuwapembera!\n17, 18. (a) Kodi timbateweza tani citsogozo ca Bungwe Lakutonga? (b) Mwa kumbacita basa lakupalizira, kodi timbathandiza tani Bungwe Lakutonga pabodzi na Jezu?\n17 Tingalatizembo kuti timbakumbukira Bungwe Lakutonga tikambateweza malango na citsogozo cace. Bungwe Lakutonga limbatipasa malango mwakuphatisa basa mabukhu yathu, mitsonkhano ya gwere, ya dera na yacigawo. Limbaikhambo anyakunyang’anira wa dera ndipo anyakunyang’anira wa derawo ambaikhambo akulu. Anyakunyang’anira wa dera na akulu akambateweza mwakusamala citsogozo comwe ambapasidwa, iwo ambalatiza kuti ankukumbukira Bungwe Lakutonga. Ndipo ali-wense wa ife timbalemekeza Mtsogoleri wathu, Jezu, mwa kumbabvera amuna omwe iye ankuwaphatisa basa nsiku zino.—Wahebereu 13:17.\n18 Njira ibodzi yomwe timbakumbukirira Bungwe Lakutonga ndiyo kucita basa la kupalizira na mtima wathu wense. Pa Wahebereu 13:7 pambatilimbisa kutewezera cikhulupiro ca wale omwe ankutitsogolera. Bungwe Lakutonga linkulatiza cikhulupiro cikulu kwene-kwene mwa kupalizira na kuyendesa patsogolo bzipsa bzabwino na nyongo. Kodi tinkuthandiza Bungwe Lakutonga mwa kucitambo basa lakufunikali? Penu tinkulithandiza, tin’dzakondwa tikadzabva Jezu ankutiuza kuti: ‘Pa bzomwe mudacitira m’bodzi wa abale wangu ang’onowa, mudacitira inembo.’—Mateu 25:34-40.\n19. N’thangwe ranyi munkutsimikiza kuteweza Mtsogoleri wathu, Jezu?\n19 Pomwe Jezu adabwerera kudzulu, iye alibe kundowasiya tenepo ateweri wace. (Mateu 28:20) Jezu akhadziwa kuti pomwe akhali pa dziko la pansi, iye adathandizidwa na mzimu wakucena, wanjo pabodzi na Fala la Mulungu. Iye ambaperekambo thandizo libodzi-bodzilo kuna Bungwe Lakutonga. Bungwe Lakutonga limbapitiriza ‘kutewera Mwana wa bira,’ Jezu, ‘kuli-kwense komwe iye ayende.’ (Cibvumbulutso 14:4) Na tenepo, tikambateweza citsogozo ca Bungwe Lakutonga, timbakhala tinkuteweza Mtsogoleri wathu, Jezu. Mwakusaya kucedwa, iye an’dzatitsogolera ku moyo wakusaya kumala. (Cibvumbulutso 7:14-17) Ndipo palibe munthu winango ali-wense omwe angapicire bzimwebzi!\n^ ndi. 3 Bzinkuwoneka kuti Yahova akhafuna kuti pakhale na apostolo 12 kuti adzakhale ‘minyala 12 ya aliserse’ ya Jeruzalemu Mupsa. (Cibvumbulutso 21:14) Ndipopa kuyambira pamwepo kuyenda kutsogolo, palibe kudzafunika pomwe kupita m’mbuto mwa mpostolo ali-wense wakukhulupirika omwe angadadzafa.\n^ ndi. 8 Kuyambira mu 1955, bungwe limweri lidadzadziwika ninga bungwe la Watch Tower Bible and Tract Society of Pennsylvania.\n^ ndi. 14 Onani bukhu lakuti “Kuchitira Umboni Mokwanira za Ufumu wa Mulungu”, matsamba 58-59.\n‘Wa pamui pace’: Atumiki wense wa Mulungu omwe ambatambira cakudya cauzimu, napo penu ni wakudzozedwa ayai wa mabira manango, ambacemeredwa anyabasa ‘wa pamui pace,’ ninga momwe pambalewera pa Mateu 24:45


Kodi Mpainiya wa Mboni za Yahova ni Yani?\nPfunziro la Bibliya\nPfunziro la yekha\nFala lakuti “mpainiya” kawiri-kawiri limbalewa bwa wanthu womwe wambafungula mbuto zipsa na kufungula njira kuti winango watewerembo. Jezu akhali ninga mpainiya, pakuti iye adatumizidwa pansi pano kuti adzacite utumiki bwakupasa moyo na kufungula njira ya cipulumuso. (Mateu 20:28) Nsiku zino, ateweri wace wankumutewezera mwakuphatisira basa nthawe yawo momwe wangakwanisiremo kuti ‘wacite anyakupfunza.’ (Mateu 28:19, 20) Winango wambacita basa lomwe timbati basa la upainiya.\nMpainiya ni munthu omwe ambapaliza mwa nthawe zense. Mboni zense za Yahova zimbadziwisa bzipsa bzabwino. Tsono, pana winango womwe wambalinganiza moyo wawo kuti watumikire ninga apainiya wakukhazikika, waciphata basa lakupalizira maora 70 pa mwezi uli-wense. Kuti wakwanise kucita bzimwebzo, wazinji wambabweza nthawe yawo ya ku basa. Winango wambasankhulidwa kuti wakatumikire ninga apainiya wakupambulika ku mbuto zomwe zina apalizi wakucepa wa bzipsa bzabwino, ndipo wambaphata basa maora 130 ayai kuposaratu mwezi uli-wense. Apainiya wambakomedwa kukhala na moyo wakusaya kufuna bzizinji, wacimbakhulupira kuti Yahova an’dzawapasa bzakufunika bzawo bza pa moyo. (Mateu 6:31-33; 1 Timotio 6:6-8) Womwe wangakhale lini apainiya wa nthawe zense iwo wangatumikire ninga apainiya wakuthandiza pomwe wangakwanisepo, mwakuthumizira basa lawo lakupalizira mwakucita maora 30 ayai 50 pa mwezi.\nKufuna Mulungu na wanthu ndiko kumbacitisa wanthu kukhala apainiya. Ninga Jezu, ifepano timbawona kuti nsiku zino wanthu wazinji wali mu mkhalidwe wauzimu wakupasa nsisi. (Marko 6:34) Tsono ifepano tina cidziwiso comwe cingawathandize tsapanopa na kuwapasa cidikhiro cakukhazikika ca kutsogolo. Lufoyi na wanthu ndiro limbacitisa kuti mpainiya apereke mwakukoma mtima nthawe na mphanvu zace kuti athandize winango kudziwa bzipsa bzabwino. (Mateu 22:39; 1 Watesalonika 2:8) Phindu lace ndakuti mpainiya ambalimbisa cikhulupiro cace, ambafenderera Mulungu, ndipo ambakhala wakukondwa kwene-kwene.—Mabasa 20:35.\nKodi mungati mpainiya ni yani?\nN’ciyani cimbacitisa kuti winango atumikire ninga apainiya wa nthawe zense?


Tcenkhani Ngozi za Mbuto Zakucezera za pa Interneti\nTHANGWE RANYI MPSAKUFUNIKA: Ninga bzinthu bzomwe timbabziphatisa basa, mbuto zakucezera za pa interneti zingakhale zakuthandiza ayai zakudzonga. Akristau winango ambasankhula kusaya kuphatisa basa mbuto zakucezerazi, pomwe winango ambaziphatisa basa kuti ambaceze na abale wawo pabodzi na axamwali. Tsono Dyabu ambafuna kuti tiphatise basa kuipa mbuto zakucezerazi, kuti tidzonge mbiri yathu na moyo wathu wauzimu. Ninga Jezu, tingaphatise basa mitemo ya m’Fala la Mulungu kuti tikwanise kuzindikira ngozi zakuphatisa basa mbutozi, ticizitcenkha.—Lu 4:4, 8, 12.\nBZOMWE MUN’FUNIKIRA KUTCENKHA:\nKuphatisa basa mwakupitirira malire. Kumala nthawe izinji pa mbuto zakucezera za pa interneti, kungatidzongere nthawe yakucita bzinthu bzauzimu\nMitemo ya m’Bibliya: Wayef 5:15, 16; Waf 1:10\nKumbawona bzinthu bzakusaya kuthemera. Kumbawona bzithunzi-thunzi bza wanthu omwe alibe kubvala bwino, kungaticitise kufuna kuwona bzinthu bza maika ayai kucita upombo. Kumbawerenga bzinthu bzomwe apanduki ambanemba pa mbutozi, kungatepese cikhulupiro cathu\nMitemo ya m’Bibliya: Mat 5:28; Waf 4:8\nKunemba bzinthu ayai kuikha bzithunzi-thunzi bzakusaya kuthemera. Pakuti mtima ngwakunyenga, munthu angayambe kunemba bzinthu ayai kuikha bzithunzi-thunzi bzakusaya kuthemera pa mbuto zakucezera za pa interneti. Tsono bzimwebzi bzingadzonge mbiri ya munthu ayai kukhumudwisa winango mpaka kutepa mwauzimu\nMitemo ya m’Bibliya: War 14:13; Wayef 4:29\nONANI VIDIYO YAKUTI KHALANI WAKUSAMALA POMWE MUNKUPHATISA BASA MBUTO ZAKUCEZERA ZA PA INTERNETI, MUKAMALA CEZERANANI MOMWE MUNGATCENKHERE BZINTHU BZAKUTEWERABZI:


Adawakonzekeresa Kuti Akapalizire Napo Akhagumana na Mazunzo | Moyo wa Jezu\nAdawakonzekeresa Kuti Akapalizire Napo Akhagumana na Mazunzo\nMATEU 10:16–11:1 MARKO 6:12, 13 LUKA 9:6\nJEZU ADAPFUNZISA APOSTOLO WACE ACIWATUMIZA KUTI AKAPALIZIRE\nAnati kuwatumiza kuti ayende kukapalizira, Jezu adagawa anyakupfunza wace awiri-awiri ndipo patsogolo pace adawapasa malango ya momwe angacitire basa limweri. Koma iye alibe kuimira pamwepa, mwa kudeka mtima adawacenjeza kuti angadagumana na anyakutsutsa. Ndipo adawauza kuti: ‘Onani ndinkukutumizani ninga mabira pakati pa mphumphi . . . Cenjerani na wanthu, pakuti iwo an’dzakuperekani ku mbuto zakutongera mirandu ndipo an’dzakumenyani m’masinagoga yawo. Ndipo an’dzakuyendesani kwa atongi na wamambo thangwe ra inepano.’—Mateu 10:16-18.\nNapo kuti anyakupfunza wa Jezu angadagumana na mazunzo makulu, Jezu adawalimbisa mwakuwauza kuti: ‘Akakakuperekani, lekani kucita thupo na bzomwe mun’kalewa ayai na momwe mun’kalewalewera, thangwe pa nthawe imweyo, mun’dzapasidwa bzomwe mulewe, pakuti omwe an’dzalewalewa mun’dzakhala lini imwepo mwekha, koma mzimu wa Baba wanu ndiwo omwe un’dzalewalewa mwa imwepo.’ Jezu adapitiriza kulewa kuti: ‘Munthu an’dzapereka m’bale wace ku infa, ndipo baba an’dzapereka mwana wace. Wana an’dzaphindukira abereki wawo acidzawaphesa. Ndipo mun’dzawengedwa na wanthu wense thangwe ra dzina langu, tsono ule omwe an’dzapirira mpaka cimaliziro ndiye an’dzapulumuka.’—Mateu 10:19-22.\nPakuti basa la kupalizira likhali lakufunika kwene-kwene, Jezu adauza anyakupfunza wace kuti akhale wakucenjera kuti akwanise kupitiriza na basalo. Iye adati: ‘Iwo akakuzunzani mu mzinda uyu, thawirani ku mzinda munango; pakuti ndinkukuuzani kuti, imwepo mun’dzamaliza lini kuzungulira mizinda yense ya Jirayeri Mwana wa munthu anati kufika.’—Mateu 10:23.\nKulewa cadidi, Jezu adapereka malango, adacenjeza, na kulimbisa anyakupfunza wace 12. Malango yomwe Jezu adayaperekaya, yangadadzathandizambo wanthu omwe angadadzaphata basa lakupalizira pambuyo pa Jezu kufa na kulamusidwa. Tikudziwa bzimwebzi thangwe Jezu adauza anyakupfunza wace kuti ‘wanthu wense an’dzakuwengani,’ sikuti angadawengedwa na wanthu omwe anyakupfunzawo akhawapalizira basi. Ndipo Bibliya limbalewa lini kuti pomwe anyakupfunza wa Jezu akhapalizira ku Galileya, adakaperekedwa kwa akulu-akulu wa boma ayai kwa atongi, ne kuti adaperekedwa na azibale wawo kuti aphedwe.\nTenepo, bzinkuwonekeratu kuti pomwe Jezu akhapereka malango yamweya kwa apostolo wace akhalewa bzinthu bzomwe bzin’dzacitika kutsogolo. Kumbukirani kuti iye adauza anyakupfunza wace kuti an’dzakwanisa lini kupalizira ku mbuto zense ‘Mwana wa munthu akanati kubwera.’ Pamwepa Jezu akhathandauza kuti anyakupfunza wace an’dzamaliza lini kupalizira bza Umambo bwa Mulungu, Jezu Kristu omwe ni Mambo akanati kubwera ninga muyeruzi wakutumidwa na Mulungu.\nAnyakupfunzawo akhafunika lini kudabwa pomwe angadagumana na anyakutsutsa pakupalizira, thangwe Jezu adawauza kuti: ‘Nyakupfunza ambaposa lini mpfunzisi wace, ndipo kapolo ambaposa lini mbuya wace.’ Nfundo ya Jezuyi, njakubveka bwino. Wanthu akhamucitira lini bzinthu bzabwino ndipo akhamuzunza thangwe ra kupalizira bzipsa bza Umambo bwa Mulungu, ndipo anyakupfunza wacewo angadadzagumanambo na bzimwebzi. Koma Jezu adawalimbisa kuti: ‘Lekani kugopa omwe anipha thupi lokha, acitaza kupha moyo, koma mbagopani Ule omwe an’kwanisa kupfudza bzense bziwiri m’Djahena, moyo na thupi kubodzi.’—Mateu 10:24, 28.\nJezu adapereka ciratizo ca bwino pa nkhani imweyi. Iye adapirira mwakukhwimika mpaka infa, ndipo alibe kubvuma kuti mazunzo yamutazise kulatiza kuti iye ngwakukhulupirika kwa Yahova omwe ni nsansa ya mphanvu zense. Ndipo Mulungu wa mphanvu zense ndiye yekha omwe angapfudze ‘moyo’ wa munthu (kuthandauza cidikhiro cakudzakhala na moyo kutsogolo) ayai omwe angalamuse wanthu kuti adzakondwe na moyo wakusaya kumala. Bzimwebzi bzikhali bzakulimbisa kwa apostolowo.\nJezu adalatiza kuti Mulungu ambasamalira ateweri wace mwa lufoyi, mwa kulewa kuti: ‘Kodi tumbalame tuwiri, tumbagulisiwa lini na kobiri ibodzi yakucepa mphanvu? Tenepo, palibe ne kabodzi ka tumbalametu komwe kangagwe pansi Baba wanu acisaya kudziwa. . . . Tenepo, lekani kugopa. Ndimwe wakufunika kwene-kwene kuposa mbalame zizinji.’—Mateu 10:29, 31.\nMafala yomwe anyakupfunza wa Jezu akhapalizira yakhacitisa kuti wanthu wa m’banja libodzi ambagawane, thangwe rakuti winango akhabvesera ndipo winango akhalamba. Jezu adalewa kuti: ‘Lekani kukumbuka kuti ndabweresa mtendere pansi pano.’ Tenepo, munthu omwe abale wace ankumutsutsa an’funika kukhwimika kuti apfunze cadidi ca m’Bibliya. Ndipopa Jezuyo adalewa kuti: ‘Omwe ambafuna kwene-kwene baba wace ayai mai wace kuposa inepano an’themera lini kukhala wangu, ndipo omwe ambafuna kwene-kwene mwana wace wacimuna ayai wacikazi kuposa ine, an’themera lini kukhala wangu.’—Mateu 10:34, 37.\nKoma akhalipo wanthu omwe akhatambira bwino anyakupfunza wa Jezu. Iye adalewa kuti: ‘Ali-wense omwe anipasa wanawa napo yacikhala madzi yokha ya m’kopo kuti amwe thangwe ni anyakupfunza ndinkukuuzani, kuti munthu umweyo mabaibai yace yan’dzataika lini na pang’onopo.’—Mateu 10:42.\nPomwe Jezu adamaliza kuwapasa malango, kuwacenjeza na kuwalimbisa, apostolowo adakonzeka ndipo ‘adapita m’deralo m’mudzi na mudzi. Iwo akhapalizira bzipsa bza bwino pabodzi na kupoza wanthu ku mbuto iri-yense.’—Luka 9:6.\nKodi Jezu adawacenjeza ciyani anyakupfunza wace?\nKodi ni mtsangalazo na cirimbiso ciponi comwe Jezu adapasa anyakupfunza wace?\nN’thangwe ranyi malango yomwe Jezu adayapereka yankuphatambo basa nsiku zino?


‘Mtendere wa Mulungu Umbaposa Makumbukidwe Yense’—Wafiripo 4:7 | Yakupfunza\n‘Mtendere wa Mulungu, omwe umbaposa makumbukidwe yense un’dzasunga mitima yanu.’—WAFIRIPO 4:7.\nNYIMBO: 5, 58\nKodi tingapfunze ciyani na bzomwe bzidacitikira Paulo pomwe akhali ku Firipo?\nKodi ni bziratizo bziponi bza m’Bibliya bzomwe bzimbalatiza kuti Yahova angacite bzinthu mwakusaya kudikhirika?\nKodi tingakhale tani na ‘mtendere wa Mulungu’ napo pomwe tinkugumana na mabvuto?\n1, 2. N’ciyani cidacitikira Paulo na Sila ku Firipo? (Onani cithunzi-thunzi pa tsamba lino.)\nKUMBUKIRANI cakucitikaci. Pakati pa usiku, amisiyonario awiri, Paulo na Sila, akhali m’kawoko momwe mukhana m’dima wadzawoneni mu mzinda wa Firipo. Iwo angadakwanisa lini kucoka thangwe minyendo yawo ikhadamangiriridwa ndipo misana yawo ikhawawa thangwe akhadamala tsapanopa kumenyedwa. (Mabasa 16:23, 24) Nsiku imweyo Paulo na Sila anati kuikhidwa m’kawokomo, thimu la wanthu lidawakwekweta mpaka ku msika. Kumweko mwakusaya kucedwa iwo adatongesedwa. Iwo adawang’ambira bzakubvala aciwamenya kazinji kense na mitcamu. (Mabasa 16:16-22) Kumweku kukhali kusaya cirungamo! Paulo akhali nzika ya ku Roma ndipo iye akhafunikira kutongedwa mwakubverana na malamulo ya ku Romako. *—Onani mafala ya m’nyansi.\n2 Pomwe Paulo akhali m’kawokomo, pinango akhakumbukira bzomwe bzikhadawacitikira nsiku imweyi na bza wanthu omwe akhakhala ku Firipoko. Kusiyana na mizinda minango yomwe Paulo akhadaifika kale, wanthu wa ku Firipo akhalibe sinagoga mu mzinda mwawo. Na tenepo Ajuda akhambanamatira kunja kwa mzindayo pafupi na mkulo. (Mabasa 16:13, 14) Kodi bzimwebzi bzikhacitika thangwe rakuti kumweko kukhana Ajuda ang’ono-ng’ono omwe akhakwana lini khumi, mulewengo omwe ukhafunikira kuti pakhale na sinagoga? Wanthu omwe akhakhala ku Firipo akhasamwa kwene-kwene thangwe ra kukhala nzika za Roma. (Mabasa 16:21) Ndipo pinango ndibzo bzomwe bzidacitisa wanthuwo kuti aleke kukumbukira kuti Ajuda awiriwa, Paulo na Sila, angakhalembo nzika za Roma. Tikudziwa lini cadidi cace, koma comwe tikudziwa n’cakuti iwo adaikhidwa m’kawokomo mwakusaya cirungamo.\n3. Kodi n’ciyani comwe Paulo pinango akhakumbukira pomwe adaikhidwa m’kawoko, tsono n’ciyani comwe iye adacita?\n3 Pinango Paulo akhakumbukira thangwe lomwe adayendera ku Firipo. Minyezi ming’ono-ng’ono bzimwebzi bzinati kumucitikira, Paulo akhali ku ng’ambo inango ya mkulo wa Egeu, ku Asia Menor. Pomwe iye akhali kumweko, mzimu wakucena, mwakubwereza-bwereza ukhamuletsa kuyenda kukapalizira mbuto zinango. Bzikhakhala ninga kuti mzimu wakucena ukhamupfuwa kuti ayende ku mbuto zinango. (Mabasa 16:6, 7) Kodi mbutozo n’ziponi? Pomwe Paulo akhali ku Trowa, adauzidwa m’matsomphenya kuti: ‘Bwerani ku Masedoniya kuno.’ Bzimwebzi ndibzo bzomwe Yahova akhafuna! Mwakusaya kucedwa, Paulo adayenda ku Masedoniya. (Werengani Mabasa 16:8-10.) Kodi n’ciyani cidacitika patsogolo pace? Pomwe iye adayenda ku Masedoniya, mwakusaya kukhalisa adaikhidwa m’kawoko! Kodi n’thangwe ranyi Yahova adalekerera kuti bzimwebzi bzicitikire Paulo? Kodi iye angadamala nthawe zingasi m’kawokomo? Napo penu Paulo adakumbukira bzinthu bzimwebzi, iye adapitiriza kukhala wakukhulupirika na wakukondwa. Paulo pabodzi na Sila ‘akhambapemba acimbaimba nyimbo zakutumbiza Mulungu’ m’kawokomo. (Mabasa 16:25) Mtendere wa Mulungu udadjedjeresa mitima na makumbukidwe yawo.\n4, 5. (a) Kodi bzinthu pa moyo wathu bzingandendemerane tani na bzomwe bzidacitikira Paulo? (b) Kodi bzinthu bzidacinja tani kuna Paulo mwakusaya kudikhirika?\n4 Kodi mudabvambo kale ninga momwe Paulo adabvera? Pinango pa nthawe inango pa moyo wanu mudakumbira Mulungu kuti akuthandizeni kucita cakusankhula cinango ndipo mudakwanisa kuwona kuti mzimu wakucena unkukutsogolerani. Koma patsogolo pace, mudagumana na bzineso bzizinji, ayai pinango mudadzawona kuti mukhafunika kucinja bzinthu bzinango pa moyo wanu. (Mpalizi 9:11) Tsapano, mukakumbukira bzomwe bzidacitikabzo, mungadabwe kuwona kuti Yahova adalekerera bzinthu bzimwebzi kukucitikirani. Penu bziri tenepo, kodi n’ciyani comwe cingakuthandizeni kuti mupitirize kupirira, mucithemba Yahova na mtima wense? Tingagumane mtawiro mwa kuwona bzomwe bzidacitikira Paulo na Sila.\n5 Pomwe Paulo na Sila akhaimba, padayamba kucitika bzinthu bzinango bzakusaya kudikhirika. Cakuyamba padacitika citeketeke camphanvu. Pa nthawe ibodzi-bodziyo, misuwo ya m’kawoko idafunguka, ndipo bzingwe bzomwe akhadamangira anyam’kawoko bzidatsudzuka. Patsogolo pace, nyakunyang’anira m’kawoko akhafuna kubzipha koma Paulo adamuletsa, ndipo nyakung’anirayo pabodzi na banja lace lense adadzabatizidwa. Mangwana yace macibese, akulu-akulu wa boma adatumiza acikunda kuti akacose Paulo na Sila m’kawokomo ndipo adawauza kuti acoke mu mzindamo mwa mtendere. Pomwe akulu-akuluwo adazindikira kuti Paulo na Sila akhali nzika za Roma, adadziwa kuti bzomwe akhadawacitirabzo bzikhadaphonyeka, ndipopa adacita makonzedwe yakuti awaperekeze mpaka kunja kwa mzindayo. Koma pomwe Paulo na Sila akhanati kucoka mu mzindamo, iwo adayenda kukagoneka Lidiya, mpfumakazi yawo yomwe ikhadabatizidwa tsapanopa. Ndipo na mpata ubodzi-bodziyo iwo adalimbisambo abale winango ku Firipo. (Mabasa 16:26-40) Bzinthu bzidacinjadi pa nthawe ing’ono-ng’ono!\nMTENDERE WA MULUNGU ‘UMBAPOSA MAKUMBUKIDWE YENSE’\n6. Kodi tin’cezerana ciyani mu nkhani ino?\n6 Kodi tingapfunze ciyani pa bzakucitika bzomwe bzalewedwabzi? Yahova angacite bzinthu bzakusaya kudikhirika, ndipopa tin’funika lini kumbakhala na thupo tikambagumana na bzineso. Bzimwebzi ndibzo bzomwe Paulo adazindikira ndipo timbadziwa bzimwebzi thangwe ra bzomwe iye adanembera abale wa ku Firipo pakulewa bza thupo na mtendere wa Mulungu. Mu nkhani ino tin’cezerana mafala ya Paulo ya pa Wafiripo 4:6, 7. (Werengani.) Patsogolo pace tin’dzawonambo nkhani zinango za m’Bibliya zakulewa bza bzinthu bzomwe Yahova adacita mwakusaya kudikhirika. Pakumalizira pace tin’dzacezerana momwe ‘mtendere wa Mulungu’ ungatithandizire kupirira mayezo mwa kuthemba Yahova na mtima wense.\nYahova angacite bzinthu bzakusaya kudikhirika, ndipopa tin’funika lini kukhala na thupo tikambagumana na bzineso\n7. Kodi Paulo adapereka pfunziro liponi kwa abale wa ku Firipo, ndipo ifepano tinkupfunzambo ciyani?\n7 Kodi n’ciyani comwe abale wa ku Firipo adakumbukira pomwe akhawerenga tsamba lomwe Paulo akhadawanembera? Mwakusaya kupenukira, azinji wa iwo adakumbukira bzomwe bzikhadacitikira Paulo na Sila na momwe Yahova adawathandizira mwakusaya kudikhirika. Kodi n’ciyani comwe Paulo akhawalimbisa mu tsambamo? Iye akhawalimbisa kuti aleke kucita thupo ndipo ambapembe. Ndipo akhawalimbisambo kuti angadadzapasidwa ‘mtendere wa Mulungu, omwe umbaposa makumbukidwe yense.’ Kodi mafalaya yambathandauza ciyani? Mu ma Bibliya manango, mafalaya yadasanduliziridwa kuti “umbaposa maloto yathu yense” ayai “umbaposa bzakulinga bzense bza munthu.” Tenepo Paulo akhafuna kulewa kuti ‘mtendere wa Mulungu’ ngwabwino kwene-kwene kuposa momwe tingakumbukirire. Nthawe zinango tingadziwe lini bzomwe tingacite pa mabvuto yathu, koma Yahova ambadziwa. Ndipo iye angacite bzinthu bzomwe tikhabzidikhirira lini.—Werengani 2 Pedru 2:9.\n8, 9. (a) Napo kuti Paulo adacitiridwa bzinthu mwakusaya cirungamo ku Firipo, kodi bzimwebzo bzidabweresa phindu liponi? (b) N’thangwe ranyi abale wa ku Firipo adalimbisidwa na mafala ya Paulo?\n8 Tsamba la Paulo lidalimbisa abale wa ku Firipo kuti ambakumbukire bzomwe Yahova akhadawacitira m’magole khumi ya m’mbuyo. Napo kuti Yahova akhadalekerera Paulo na Sila kucitiridwa bzinthu mwakusaya cirungamo, bzinthu bzomwe bzidawacitikirabzo bzidathandiza ‘kukhotcerera bzipsa bzabwino na kukhazikisa mwa lamulo bzipsa bzabwino.’ (Wafiripo 1:7) Akulu-akulu wa boma wale alibe kuyezera kuzunza pomwe gwere lipsa lacikristaulo. Pinango bzimwebzi bzidacitika thangwe ra bzomwe Paulo adalewa bzakuti akhali mbadwa ya Roma, ndipo mpostolo Luka adapitiriza kukhala ku Firipo pambuyo pa Paulo na Sila kucoka. Ndipo Luka akhathandiza akristau wapsa ku Firipo.\n9 Pomwe abale wa ku Firipowo adawerenga tsamba la Paulo, iwo adadziwa kuti mafalayo yakhali lini kokha ninga mafala yakundolewedwa. Paulo akhadagumana na mayezo yamphanvu. Napo pomwe iye adanembera abalewo, iye akhali m’kawoko m’dziko lace lakubadwira ku Roma. Koma iye adapitiriza kulatiza kuti akhana ‘mtendere wa Mulungu.’—Wafiripo 1:12-14; 4:7, 11, 22.\n‘LEKANI KUKHALA NA THUPO NA CINTHU CIRI-CENSE’\n10, 11. N’ciyani comwe tin’funika kucita tikakhala na thupo thangwe ra bvuto linango, ndipo tingadikhirire ciyani?\n10 Kodi n’ciyani comwe cingatithandize kuleka kucita ‘thupo na cinthu ciri-cense’ ticikhala na ‘mtendere wa Mulungu’? Mafala ya Paulo yomwe adanembera abale wa ku Firipoya, yambalatiza kuti tikambakhala na thupo thangwe ra bvuto linango, mankhwala yace ni mpembo. Na tenepo, tikambakhala na thupo, tin’funika kumbapemba. (Werengani 1 Pedru 5:6, 7.) Mukapemba kwa Yahova, mbakhalani wakutsimikiza kuti iye ankuthandizani. Mbamutendani nthawe zense pa cisimbo ciri-cense comwe iye wakupasani. Ndipo lekani kuyebwa kuti Yahova ‘angakwanise kucita bzinthu bzikulu kwene-kwene kuposa bzense bzomwe timbakumbira ayai kukumbuka.’—Wayefezo 3:20.\n11 Ninga Paulo na Sila, tingadabwisike na bzomwe Yahova angacite kuti atithandize. N’cadidi kuti iye angaticitire lini bzakudabwisa caibzo, koma nthawe zense an’dzacita bzinthu bzomwe ifepano tinkufunikira. (1 Wakolinto 10:13) Bzimwebzi bzinkuthandauza lini kuti tindokhale phee ticileka kucita cinthu ciri-cense ticimbandodikhirira kuti Yahova alungamize bzinthubzo ayai kuti amalise bvutolo. Tin’funika kucita bzinthu mwakubverana na mipembo yathu. (Waroma 12:11) Bzicito bzathu bzin’dzalatiza kuti ndife wakukhulupirika ndipo tin’dzathemba Yahova kuti atisimbe. Tireke kuyebwa kuti Yahova angacite bzizinji kuposa bzomwe tingamukumbire ayai bzomwe tingadikhirire kuti aticitire. Nthawe zinango, iye angaticitire bzinthu bzomwe tikhabzidikhirira lini. Tsapano bwerani ticezerane bziratizo bzinango bzomwe bzin’limbisa cikhulupiro cathu pa mphanvu ya Yahova yakucita bzinthu bzomwe tikhabzidikhirira lini.\nBZINTHU BZAKUSAYA KUDIKHIRIKA BZOMWE YAHOVA ADACITA\n12. (a) Kodi Mambo Ezekiya adacitanyi pomwe adagopswedwa na Mambo Sanakerube? (b) Kodi tingapfunze ciyani na momwe Yahova adathandizira Mambo Ezekiya?\n12 Mu Bibliya, timbagumana bziratizo bzizinji bza bzinthu bzakusaya kudikhirika bzomwe Yahova adacita. Mwa ciratizo, Pomwe Ezekiya akhali mambo wa Juda, Sanakerube mambo wa Asiriya adapita mwamphanvu mu dziko la Juda acitenga wanthu wense m’mizinda, koma adandosiya Jeruzalemu yekha. (2 Wamambo 18:1-3, 13) Patsogolo pace Sanakerube adabwera kuti adzamenyane na Jeruzalemu. Kodi n’ciyani comwe Mambo Ezekiya adacita? Cinthu cakuyamba, iye adapemba kwa Yahova kuti amuthandize ndipo adakakumbira malango kwa Zaiya, mpolofeta wa Yahova. (2 Wamambo 19:5, 15-20) Patsogolo pace, Ezekiya adabvuma kupereka bzomwe Sanakerube adakumbira. (2 Wamambo 18:14, 15) Pakumalizira pace, Ezekiya adakonzekera. (2 Nkhani 32:2-4) Kodi bzinthu bzidamala tani? Yahova adatuma anjo m’bodzi ndipo adakapfudza acikunda 185.000 wa Sanakerube usiku bubodzi bokha. Ezekiya akhadikhira lini kuti bzimwebzi bzingadacitika!—2 Wamambo 19:35.\nKodi tinkupfunza ciyani na bzomwe bzidacitikira Zuze?—Ciyambo 41:42 (Onani ndime 13)\n13. (a) Kodi tingapfunze ciyani na bzomwe bzidacitikira Zuze? (b) Kodi ni cinthu cakusaya kudikhirika ciponi comwe cidacitikira Sara?\n13 Kumbukirani bzomwe bzidacitikira Zuze pomwe akhali tswaka. Pomwe akhali m’kawoko ku Edjipito, iye akhadikhira lini kuti angadadzakhala munthu waciwiri wamphanvu mu Edjipito, ayai kuti angadadzaphatisidwa basa na Yahova kuti apulumuse wanthu wa m’banja lace pa nthawe ya njala. (Ciyambo 40:15; 41:39-43; 50:20) Mwakusaya kupenukira, bzomwe Yahova adacitira Zuze bzidaposa bzomwe Zuzeyo akhadikhira. Kumbukiranimbo bza Sara yavu wa Zuze. Kodi pomwe iye akhadakalamba, akhadikhira kuti Yahova angadamucitisa kuti abale mwana wace caiye, m’mbuto mwa kundokhala na mwana wa kapolo wace mkazi? Kubadwa kwa Izaki, cidakhala cinthu cabwino comwe Sara akhacidikhirira lini.—Ciyambo 21:1-3, 6, 7.\n14. Kodi tina citsimikizo ciponi kuna Yahova?\n14 Tingadikhirire lini kuti Yahova an’ticosera mwakudabwisa mabvuto yathu yense pomwe dziko lipsa linati kufika. Ndipo tin’funikambo lini kudikhira kuti Yahova an’cita bzinthu bzinango bzakudabwisa pa moyo wathu. Koma timbayebwa lini kuti Yahova adathandiza atumiki wace wakukhulupirika wakale mu njira zakudabwisa. Ndipo iye alibe kucinja. (Werengani Zaiya 43:10-13.) Bzimwebzi bzimbatithandiza kuti timbamukhulupire. Tina citsimikizo cense cakuti iye an’dzatipasa mphanvu yomwe tin’funikira kuti tikwanise kucita kufuna kwace. (2 Wakolinto 4:7-9) Kodi tingapfunze ciyani na ciratizo ca Ezekiya, Zuze na Sara? Tinkupfunza kuti Yahova angatithandize tikapitiriza kukhala wakukhulupirika napo pa mabvuto makulu.\nYahova angatithandize tikapitiriza kukhala wakukhulupirika napo pa mabvuto makulu\n15. Kodi n’ciyani comwe cin’dzatithandiza kukhala na ‘mtendere wa Mulungu’ napo pomwe tinkugumana na mabvuto, ndipo kodi bzimwebzi bzimbakwanisika tani?\n15 Kodi tingakhale tani na ‘mtendere wa Mulungu’ napo pomwe tinkugumana na mabvuto? Tin’funika kupitiriza kulimbisa uxamwali bwathu na Yahova. Uxamwali bumwebu bumbakwanisika kokha thangwe ra nsembe ya cakulombolera ya Kristu Jezu. Cakulombolera ni cibodzi mwa bzinthu bzakudabwisa bzomwe Yahova adacita. Thangwe ra cakulombolera, iye angatilekerere pikado zathu, ndipo tingakhale na cikumbu-mtima cakucena ticikhala pa mbverano wabwino na iye.—Juwau 14:6; Tiyago 4:8; 1 Pedru 3:21.\n‘MTENDERE WA MULUNGU’ UMBASUNGA MITIMA YATHU PABODZI NA MAKUMBUKIDWE YATHU\n16. Kodi n’ciyani comwe cimbacitika tikatambira ‘mtendere wa Mulungu’? Fotokozani ciratizo.\n16 Kodi n’ciyani cimbacitika tikatambira ‘mtendere wa Mulungu, omwe umbaposa makumbukidwe yense’? Bibliya limbalewa kuti mtendereyo ‘un’dzasunga’ mitima yathu pabodzi na makumbukidwe yathu. (Wafiripo 4:7) Fala lakuti ‘kusunga’ ni fala lomwe likhaphatisidwa basa pakulewa bza thimu la acikunda lomwe likhasankhulidwa kuti limbalindire mzinda unango. Wanthu omwe akhakhala ku Firipo akhalindiridwa na thimu limweri. Wanthuwo akhagona bwino-bwino usiku thangwe akhadziwa kuti mzinda wawo ukhalindiridwa. Mwakundendemerana na bzimwebzi, tikambakhala na ‘mtendere wa Mulungu,’ timbacita lini thupo ndipo mitima yathu pabodzi na makumbukidwe yathu bzimbakhala pa mbuto. Timbadziwa kuti Yahova ambatisamalira ndipo ambafuna kuti bzinthu bzimbatifambire bwino. (1 Pedru 5:10) Ndipo bzimwebzi bzimbatikhotcerera kuti tileke kumbakhala na thupo ayai kutaya mtima.\n17. Kodi n’ciyani cin’dzatithandiza kuthemba Yahova pa nthawe ya citsautso cikulu?\n17 Tsapanopali, citsautso cikulu cin’fikira wanthu wense. (Mateu 24:21, 22) Tin’dziwa lini bwino-bwino kuti n’ciyani comwe cin’dzacitikira munthu ali-wense payekha. Koma, tin’funika lini kukhala na thupo lakunyanya thangwe ra nthawe imweyi. Napo kuti tikudziwa lini cibodzi na cibodzi pa bzinthu bzomwe Yahova an’dzacita, koma iye, timbamudziwa bwino. Timbadziwa bzomwe iye adacitira atumiki wace wakukhulupirika wakale. Timbadziwa kuti pa ciri-cense comwe cingacitike, Yahova an’dzawonesesa kuti cakulinga cace cikwanisike. Ndipo iye an’dzacita bzimwebzi mu njira yomwe tingaidikhirire lini! Na tenepo, ciri-cense comwe Yahova angaticitire, cimbatithandiza kuwona kuti ‘mtendere wa Mulungu, umbaposa makumbukidwe yense.’\n^ ndi. 1 Bzinkuwoneka kuti Sila akhalimbo nzika ya ku Roma.—Mabasa 16:37.